text:
KHUTBAH PERTAMA
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ ( 2 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ للهِ الَّذِي جَعَلَ يَوْمَ عِيْدِ الأضْحَى أَسْعَدَ الأياَّمِ لنَاَ . وَنَحْمَدُهُ عَلَى مَا أَوْلانَا وَنَشْكُرُهُ عَلَى نِعَمِهِ الَّتِى بِهَا وَالانَا. وَأَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ . أَمَّا بَعْدُ…… فَيَا إِخْوَانِيْ ! اتَّقُوْا اللهَ وَأُوْصِيْكُمْ وَإِيَّايَ بِتَقْوَى اللهِ فَقَدْ فَازَ المُتَّقُوْنَ…..
فرمان الله دالم ايات 28 سورة الرعد:
الَّذِينَ آمَنُوا وَتَطْمَئِنُّ قُلُوبُهُم بِذِكْرِ اللَّـهِ ۗ أَلَا بِذِكْرِ اللَّـهِ تَطْمَئِنُّ الْقُلُوبُ
مقصودڽ : ياٴيت اورڠ٢ يڠ برايمان دان تنڠ تنترم هاتي مريک دڠن ذکرالله”. کتاهويله دڠن “ذکرالله” ايت ، تنڠ تنترامله هاتي مأنسي
سلامت مڽمبوت عيدالأضحى دأوچڤکن کڤد سلوروە قوم مسلمين دان مسلمات. ماريله کيت سام٢ ممڤرباڽقکن لاٴوڠن تکبير ، تحميد دان تسبيح سرتا عملن صالح يڠ لأين دسمڤيڠ منجأوهي معصية ترهادڤ الله ڤد هاري يڠ بݢيتو بسر کلبيهنڽ دسيسي الله سباݢايمان يڠ دأنجورکن اوليه شرع
عن ابْنِ عُمَرَ عَنِ النَّبِيِّ – صَلَّى اللَّهُ عَلَيْهِ وَسَلَّمَ- قَالَ : مَا مِنْ أَيَّامٍ أَعْظَمُ عِنْدَ اللَّهِ وَلَا أَحَبُّ إِلَيْهِ مِنَ الْعَمَلِ فِيهِنَّ مِنْ هَذِهِ الْأَيَّامِ الْعَشْرِ فَأَكْثِرُوا فِيهِنَّ مِنَ التَّهْلِيلِ، وَالتَّكْبِيرِ، وَ التَّحْمِيدِ – رواه أحمد
مقصودڽ : تياد سواتو هاري ڤون دالم ستاهون يڠ عملن كبايقن ڤدڽ ممڤوڽاٴي کلبيهن ملاٴينکن ڤد سڤولوە هاري ڤرتام بولن ذوالحجه. اوليه ايت ، هندقله کامو ممڤرباڽقکن ذكر ، تهليل، تکبير دان تحميد
مسلمين دان مسلمات يغ درحمتي الله ,
فرمان الله دالم سورة البقرة اية 124 :
وَإِذِ ابْتَلَىٰ إِبْرَاهِيمَ رَبُّهُ بِكَلِمَاتٍ فَأَتَمَّهُنَّ ۖ قَالَ إِنِّي جَاعِلُكَ لِلنَّاسِ إِمَامًا ۖ قَالَ وَمِن ذُرِّيَّتِي ۖ قَالَ لَا يَنَالُ عَهْدِي الظَّالِمِينَ
مقصودڽ : دان ايڠتله ، کتيك نبي ابراهيم دأوجي اوليه توهنڽ دڠن ببراڤ کلمة سوروهن دان لارڠن ، مك نبي ابراهيم ڤون مڽمڤورناکنڽ. ستله ايت الله برفرمان: “سسوڠݢوهڽ اكو ملنتيقمو منجادي إمام ڤميمڤين ايکوتن باݢي اومت مأنسي “. نبي ابراهيم ڤون مموهون دڠن برکات: يا توهنکو ! ) جاديکنله جوݢ ( اڤله جوا کيراڽ) دري کتوروننکو ( ڤميمڤين٢ ايکوتن) “. الله برفرمان: “( ڤرموهوننمو دتريما ، تتاڤي جنجيکو اين تيدق اکن دداڤتي اوليه اورڠ٢ يڠ ظاليم “
سمڤنا براد ڤد هاري راي قربان اين جوݢ ماريله کيت سام٢ مرنوڠي دان مڠحياتي تنتڠ ڤروسيس ڤنديديقكن دان تربية يڠ دلالوٴي اوليه نبي ابراهيم دان انقڽ نبي اسماعيل عليهما السلام . نبي ابراهيم عليه السلام والاوڤون هيدوڤ دالم سواسان جاهلية نامون تيدق تريکوت دڠن ﭼارا هيدوڤ سست ترماسوق ڤڽمبهن برهالا ماله بڠکيت مننتڠڽ سهيڠݢ دباکر اوليه راج نمرود. کهيبتن دان ککنتلن ايمان نبي ابراهيم عليه السلام دسوبورکن دالم ديري انقڽ نبي اسماعيل عليه السلام ترماسوق منريما دڠن ڤنوە ڤسرە أراهن أونتوق مڽمبليهڽ ملالوءي ميمڤي بنر ايهنداڽ نبي ابراهيم عليه السلام . ڤريستيوا بسر اين ممبري کسدارن کڤد کيت باݢايمان ڤروسيس ڤنديديقكن دان تربية بوکن سواتو ڤرکارا يڠ بوليه دڤادڠ ريميە-تيميە سباليقڽ اي مستي دلتقکن انتارا اݢيندا اوتام دالم رومهتڠݢ دان نکارا اݢر جنراسي ڤلاڤيس يڠ ممڤو مميکول امانة دالم منراجوٴي نکارا برداسرکن اݢام تروس دلاهيرکن دمي مماستيکن کلڠسوڠن کڤد کبهاݢياٴن هيدوڤ د دنيا دان اخيرة. کتيك اين .راماي ايبوباڤ سداڠ ممبري تومڤوان کڤد انق٢ يڠ تله ، سدڠ دان اکن مڠمبيل ڤلباكاي ڤريڠکت ڤڤريقساٴن سمأدا د سكوله اتاو اونيۏرسيتي د مان سموا کيت مڠهارڤکن انق٢ اين منداڤت کڤوتوسن چمرلڠ دالم اکادميك مريك. باݢايمان ڤولا دڠن أخلاق انق٢ کيت اداکه سلاري دڠن ڤنچاڤاين اکادميك اتاو سباليقڽ. جاڠن کيت مراساکن بهاوا انق يڠ هاڽ ڤنچاڤاين ڤڤريقسأنڽ سهاج تيڠݢي سداڠکن اخلاقڽ مرودوم اداله انق بيجق سهيڠݢ ممنداڠ كفد انق يڠ كفوتوسن ڤڤريقسأنڽ رنده سداڠکن دي تاکوت کڤد الله دڠن براخلاق موليا سباڬـاي انق بودوه. اداکه جنراسي يڠ کيت لاهيرکن اين ممڤو منجادي انق صالح يڠ سنتياس بردعاء اونتوق کدوا ايبوباڤاڽ. ادکه مريك بݢيتو چمرلڠ منجواب سوٴالن دالم کرتس ڤڤريقساٴن د سكوله دان اونيۏرسيتي دان باکل چمرلڠ ڤولا دالم مڠهادڤي سوٴالن منکر نکير دالم قبور دان ڤرسوٴالن د ڤادڠ محشر ننتي. سام-سامله کيت مڠهيتوڠ ديري ستياڤ ماس اݢر کيت تيدق کسل د اخيرة يغ ككل سلامڽ.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم ايات 6 سورة التحريم:
يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ عَلَيْهَا مَلَائِكَةٌ غِلَاظٌ شِدَادٌ لَّا يَعْصُونَ اللَّـهَ مَا أَمَرَهُمْ وَيَفْعَلُونَ مَا يُؤْمَرُونَ
مقصودڽ : وهاي اورڠ٢ يڠ برايمان ! ڤليهاراله ديري کامو دان كلوارݢ کامو دري نراك يڠ باهن٢ باکرانڽ: مأنسي دان باتو برهالا ; نراك ايت دجاݢا دان دکاول اوليه ملائکة٢ يڠ کرس کاسر لايننڽ ; مريك تيدق مندرهاك کڤد الله دالم سݢالا يڠ دڤرينتهکنڽ کڤد مريك ، دان مريك ڤولا تتڤ ملاکوکن سݢالا يڠ دڤرينتهکن.
سام-سامله کيت امبيل ڤرهاتين دالم کرج منديديق دان تربية انق٢ تراوتام کتيك سواسان جاهلية يڠ مڠݢوݢت عقيدة ، مروسق اخلاق سماکين مڠنچم جنراسي مودا ڤد هاري اين. جاڠن هاڽ مندڠر قيصة نبي ابراهيم مڽمبليه انقڽ نبي اسماعيل کران ڤاتوە کڤد الله سداڠکن رامي أومة إسلام هاري إين مڽمبليه ماس دڤن مريك سنديري دان انق٢ دڠن ممندڠ علمو اݢام تيدق ڤنتيڠ، مسئلة صلاة ، توتوڤ عورة ، ڤرݢاولن بباس ، هيبورن ملمڤاو مروفاكن ڤرکارا کچيل سهيڠݢ هرگ ديري انق٢ لبيه موره درڤد بسي بوروق د مان بسي بوروق باڽق کيلڠ يڠ بربوت اونتوق ممبليڽ سدڠکن انق٢ يڠ روسق تيدق دڤدولي دان ستڠهڽ توڠݢو ماس اونتوق ماتي سهاج
اداکه کيت هاڽ ماهو منجادي ڤمرهاتي دان ڤنونتون ستيا داتس ڤڽاکيت يڠ تيمبول سڤرتي لاڤورن دالم ساتو کاجين، مڠصحکن کومڤولن رماج دان بليا اداله ݢولوڠن ڤريڠکت عمور کيس ترکومڤول جاڠکيتن HIV ترتيڠݢي دلاڤورکن دالم نݢارا. لبيه 76 ڤراتوس اتاو 69 747 درڤد جومله کسلوروهن کيس HIV سهيڠݢ اخير 2010 اداله د کالڠن بليا براوسيا انتارا 20 دان 39 تاهون. ماناکالا، ڤد 2011 ، باݢي ستياڤ 4 کيس بارو جڠکيتن HIV ، ساتو دلاڤورکن د کالاڠن اورڠ مودا دان بليا دالم ليڠکوڠن 13 هيڠݢ 29 تاهون.
ستياڤ ڤڽاکيت بياسا اد ڤونچاڽ انتاراڽ بيلا ڤينتو معصية سڤرتي هيبورن ملمڤاو، ڤرݢاٴولن بباس ، ݢالقکن ممبوک عورة دسوبورکن تراوتام اوليه کراجاٴن ملالوءي Tv ، اخبار، مجلة دان سباݢايڽ مڽببکن ڤڽاکيت سوسيال سماکين ڤارە دان ممباره. اسلام باڽق مڠاجر کيت ﭼارا منچݢه ڤڽاکيت اين دڠن منوتوڤ سبارڠ ڤينتو معصية بوکنڽ ترکيال-کيال منچاري ﭼارا اونتوق مڠوبتڽ سداڠکن اوسها منجمڤوت بلأ الله سنتياس دلاكوكن دتمبه مڠݢوناکن راچون ياٴيت سيستيم جاهلية باݢي مڠوباتيڽ. کيت مندسق کراجاٴن اݢر منوتوڤ ڤينتو معصية دان ݢوناله سيستيم اسلام يڠ مجرب دالم مڠوباتي ڤڽاکيت اين. کيت منولق حجة دڠکل يڠ مڽاتاکن حکوم حدود کجم تراوتام کڤد قوم وانيتا ، مليسيا اکن کهيلڠن ڤلابور دان نکارا اکن موسنه جيك لقسان حدود دان کيني دعواٴن بهاوا سرامي 1.2 جوتا رعية مليسيا اکن ترججس جيك حدود دلقسانکن. اڠک ترسبوت مليڤوتي ڤکرجاٴن ݢنتيڠ برحد ، کداي ڤرجودين، اينترنيت چف، رومه اوروت دان سيکتور ڤلنچوڠن. ماله کتيك مشارکة چينا سنديري يڠ دکاتاکن تاكزت دڠن چادڠن ڤلقساناٴن حدود دمان حاصيل تينجاوان ڤوست کاجين ديموقراسي دان ڤيليهن راي اونيۏرسيتي مليسيا (UMCEDEL) منداڤتي سباڽق 42 ڤراتوس مشارکة چينا، 26 ڤراتوس مشارکة اينديا دان 62 ڤراتوس مشارکة ملايو ڤرچاي حدود ممڤو منجنجيکن كعاديلن کڤد سموا.
أوليه إيت منجادي کواجيڤأن برسام برمولا درڤد ڤميمڤين ، علماٴ دان اومة اسلام اونتوق فهم ستروسڽ مڽمڤايکن تنتڠ كعاديلن سيستيم اسلام ملالوءي تيوري دان ڤراکتيکل. بتاڤ مالڠڽ جيك اومة اسلام سنديري جاهل دان ملاون سيستيم اسلام اڤاته لاݢي اورڠ بوکن اسلام. جاڠن کيت منجادي دينديڠ يڠ منوتوڤ تنتڠ كعاديلن اسلام
مسلمين دان مسلمات يڠ دبرکتي الله,
فرمان الله دالم أية 27 سورة المائدة:
وَاتْلُ عَلَيْهِمْ نَبَأَ ابْنَيْ آدَمَ بِالْحَقِّ إِذْ قَرَّبَا قُرْبَانًا فَتُقُبِّلَ مِنْ أَحَدِهِمَا وَلَمْ يُتَقَبَّلْ مِنَ الْآخَرِ قَالَ لَأَقْتُلَنَّكَ ۖ قَالَ إِنَّمَا يَتَقَبَّلُ اللَّـهُ مِنَ الْمُتَّقِينَ
مقصودڽ : دان باچکنله وهاي محمد ) کڤد مريك قصة ( مڠناٴي ) دوا اورڠ انق آدم ( حابيل دان قابيل) يڠ برلاکو دڠن سبنرڽ، ياٴيت کتيك مريك بردوا ممڤرسمبهکن ساتو ڤرسمبهن قربان اونتوق مندمڤيڠکن ديري کڤد الله. لالو دتريما قربان ساله سأورڠ د انتاراڽ (حابيل) ، دان تيدق دتريما قربان دري يڠ لاءين ( قابيل)) . برکات ( قابيل) : ” سسوڠݢوهڽ اكو اکن ممبونوهمو “. حابيل) منجواب: “هاڽ ساڽ الله منريما قرباندري اورڠ٢ يڠ برتقوى
سکيراڽ سماس مڽمبوت عيدالفطري يڠ لڤس کيت دواجبکن منونايکن زکاة فطرة ماناکالا کتيك مراعيکن راي قربان مك باݢي ݢولوڠن يڠ برکممڤوان دسنتکن اونتوق ملاکوکن عبادة قربان. اين سموا منديديق جيوا کيت سوڤايا برشکور اتس نعمة هرتا يڠ الله انوݢرهکن، ممبواڠ صفة کدکوت دالم ديري دسمڤيڠ مراڤتکن ديري کڤد الله سرتا مڠمبيل برت تنتڠ کباجيقن ساودارا کيت يڠ لاءين. ماريله کيت سام٢ مڠمبيل چونتوە تلادن درڤد ڤڠوربانن ٢ اورڠ انق نبي آدم عليه السلام د مان ساتو دتريما ماناکالا يڠ ساتو لاݢي دتولق اکيابت تيدق اخلاص دان برماٴين- ماٴين دڠن ڤرينته الله. الله تله ممبريکن امارن کڤد اورڠ٢ يڠ برايمان سوڤاي برهاتي-هاتي دڠن هرتا کران اي داڤت ملالايکن مريك درڤد ڤرايڠتن الله د مان الله ممبريکن کأيذينن کڤد مأنسي اونتوق بروسها ممڤراوليهي هرتا دڠن ﭼارا يڠ تله دبنرکن اوليه شرع. نامون مريك ڤرلو مڠاوسي ديري مريك درڤد ترلالاي دان ترليكا. ݢولوڠن يڠ دلالايکن دڠن هرتا بوليه دليهت درڤد ببراڤ سودوت
[ 1 ] هرتا بوليه ملالايکن مأنسي دري سودوت هوبوڠن دڠن الله د مان ݢولوڠن اين تله مڽيبوقکن ديري مڠجر هرتا سهيڠݢ تيدق سمڤت اونتوق منونايکن کواجيڤن کڤد الله سڤرتي مريميه-تيميهکن صلاة. اد ڤولا يڠ عاشيق منڠݢوهکن فرض حاج والاوڤون ديريڽ سوده لام ممنوهي شرط واجب ملاکوکن حاج کران مميکيرکن کأونتوڠن ڤرنياݢأن يڠ اکن ترلڤس سکيراڽ ڤرݢي منونايکن حاج. تيدق کورڠ يڠ تيدق مڠلوارکن زکاة دڠن السن تله ممباير چوکاي يڠ لبيه ڤنتيڠ. اد جوݢ يڠ ممبري السن تيدق ماهو بوات عبادة قربان کران ممبذير واڠ سهاج
فرمان الله دالم اية 9 سورة المنافقون :
يَا أَيُّهَا الَّذِينَ آمَنُوا لَا تُلْهِكُمْ أَمْوَالُكُمْ وَلَا أَوْلَادُكُمْ عَن ذِكْرِ اللَّـهِ ۚ وَمَن يَفْعَلْ ذَٰلِكَ فَأُولَـٰئِكَ هُمُ الْخَاسِرُونَ
مقصودڽ : وهاي اورڠ٢ يڠ برايمان ! جاڠنله کامو دلالايکن اوليه ( اوروسن ) هرتا بندا کامو دان انق-ڤينق کامو درڤد مڠيڠتي الله ( دڠن منجالنکن ڤرينتهڽ) . دان ( ايڠتله ) ، سسياڤا يڠ ملاکوکن دميکين ، مک مريک ايتوله اورڠ٢ يڠ روݢي.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
ݢولوڠن کدوا يڠ دلالايکن دڠن هرتا اياله دري سݢي هوبوڠن دڠن مأنسي. ݢولوڠن اين سڠݢوڤ اونتوق منظاليمي اورڠ لاءين دڠن ملاکوکن ڤنيڤوان دان ڤڠخيانتن سمات-مات اونتوق مڠجر کأونتوڠن دنياوي. سداڠکن الله ممرينتهکن مأنسي منجاݢ هرتا اورڠ لاءين سباݢايمان دي منجاݢ دان ممليهارا هرتاڽ سنديري. سکيراڽ دي تيدق ريلا دان تيدق سڠݢوڤ هرتاڽ دأمبيل سچارا ظاليم، بݢيتو جوݢ سهاروسڽ ڤراسانڽ ترهادڤ هرتا اورڠ لاءين.
عَنْ أَبِي هُرَيْرَةَ رَضِيَ اللهُ عَنْهُ قَالَ : قَالَ رَسُولُ اللهِ صَلَّى اللهُ عَلَيْهِ وَسَلَّمَ: يَا أَيُّهَا النَّاسُ إِنَّ اللهَ طَيِّبٌ لاَ يَقْبَلُ إِلاَّ طَيِبًا، وَإِنَّ اللهَ تَعَالَى أَمَرَ الْمُؤْمِنِينَ بِمَا أَمَرَ بِهِ الْمُرْسَلِينَ فَقَالَ : ﴿يَا أَيُّهَا الرُّسُلُ كُلُوا مِنَ الطَّيّبَاتِ وَاعْمَلُوا صَالِحًا إِنّي بِمَا تَعْمَلُونَ عَلِيمٌ﴾، وَقَالَ تَعَالَى ﴿يَا أَيُّهَا الَّذِينَ ءامَنُواْ كُلُواْ مِن طَيِبَاتِ مَا رَزَقْنَاكُمْ﴾، ثُمَّ ذَكَرَ الرَّجُلَ يُطِيلُ السَّفَرَ أَشْعَثَ أَغْبَرَ يَمُدُّ يَدَيْهِ إِلَى السَّمَاءِ يَا رَبُّ يَا رَبُّ، وَمَطْعَمُهُ حَرَامٌ وَمَشْرَبُهُ حَرَامٌ وَمَكْسَبُهُ حَرَامٌ، وَغُذِيَ بِالْحَرَامِ فَأَنَّى يُسْتَجَابُ لِذَلِكَ”. رواه مسلم
مقصودڽ : سسوڠݢوهڽ الله ايت بأيك دان دي تيدق اکن منريما ملاٴينکن يڠ بأيك سهاج. دان سسوڠݢوهڽ الله تله ممرينتهکن قوم مؤمنين سام سباݢايمان دي ممرينتهکن ڤارا مرسلين ( ڤارا رسول) . الله برفرمان : وهاي ڤارا رسول ، ماکنله دري يڠ باٴيك٢ دان کرجکنله عملن يڠ صالح. دان الله برفرمان لاݢي : وهاي اورڠ٢ يڠ برايمان ، ماکنله دري ماکنن يڠ بأيك يڠ كامي بريکن کڤد کامو. کمودين رسول اللە صلى الله عليه وسلم مڠيصهکن تنتڠ سأورڠ للاكي يڠ تله بلاير جأوه. رمبوتڽ کوسوت، بردبو، مڠڠکت کدوا بله تاڤق تاڠنڽ کلاڠيت سرتا مموهون : يا توهنکو ! يا توهنکو ! سدڠکن ماکننڽ دري يڠ حرام، مينومنڽ دري يڠ حرام دان ڤاکاينڽ دري يڠ حرام، دان دي تله دکيڠکن دري سومبر يڠ حرام. باݢايماکه دعاڽ اکن دتريما
اوليه ايت جاݢله ديري دان انق استري درڤد ترليبت دڠن ڤرکارا حرام اݢر د دنيا کيت تيدق هينا دان اخيرة ڤولا تيدق دسيقسا دالم اڤي نراك. بݢيتو جوݢ کواجيڤن کيت اونتوق مڽدارکن ڤميمڤين دان سياڤ سهاج يڠ ترليبت دالم مڠوروس هرتا نکارا دان عموم اݢر منجأوهي عملن رشوة، ڤچه امانة ، ممبذير د مان لاڤورن Audit 2011 تله منچاتتکن کروݢين لبيه RM 42 bilion عقيبة سيکڤ بوروق اين. ايت بلوم لاݢي دکيرا دڠن هوتڠ نکارا يڠ ملبيهي RM 500 bilion يڠ مڠهمڤيرکن کڤد منجادي نکارا مفليس جيك تيدق دأوروس دڠن بأيك. جاڠن کران دبوتاکن دڠن هبوان راتوسن ريڠݢيت مڽببکن کيت لوڤا بهاوا دويت ڤوکيت رعية دسدوت سمولا دڠن کناٴيقكن هرگ بارڠ ترماسوق ݢولا دسمڤيڠ ڤلقساناٴن سامن ملالوءي سيستم کاميرا ڤڠواتکواساٴن اٴوتوماتيك (AES) يڠ دجڠکا مڠهيسڤ دارە رعية جلات اونتوق کأونتوڠن براڤ کرت ڤيهق يڠ برکڤنتيڠن. اوليه ايت کيت مندسق اݢر کراجاٴن مڠکاجي سمولا ڤلقساناٴن سامن اين يڠ باکل منظاليمي رعية بيلا اي دلقساناکن تنڤا کاجين لبيه مندالم. جاڠن بيارکن کظاليمن سامن ايکور برولڠ کمبلي دڠن جنام دان الت يڠ بارو
مسلمين دان مسلمات يڠ دبرکتي الله ,
فرمان الله دالم اية 76 سورة القصص :
إِنَّ قَارُونَ كَانَ مِن قَوْمِ مُوسَىٰ فَبَغَىٰ عَلَيْهِمْ ۖ وَآتَيْنَاهُ مِنَ الْكُنُوزِ مَا إِنَّ مَفَاتِحَهُ لَتَنُوءُ بِالْعُصْبَةِ أُولِي الْقُوَّةِ إِذْ قَالَ لَهُ قَوْمُهُ لَا تَفْرَحْ ۖ إِنَّ اللَّـهَ لَا يُحِبُّ الْفَرِحِين
مقصودڽ :مريك ; دان كامي تله مڠورنياکنڽ دري برباكاي جنيس ککاياٴن يڠ انق٢ کونچيڽ منجادي ببن يڠ سڠݢوه برات اونتوق دڤيکول اوليه سبيلاڠن اورڠ يڠ قوة، ساس. اي برلاکو سومبوڠ کتيك قومڽ برکات کڤدڽ : “جاڠنله اڠاکو برمݢه-مݢه ( دڠن ککايأنمو) ، سسوڠݢوهڽ الله تيدق سوك کڤد اورڠ٢ يڠ برمݢه-مݢه.
ݢولوڠن کتيݢ يڠ دلالايکن اوليه هرتا اياله دري سݢي ديريڽ سنديري. مريك ݢاݢل مڠاول ديري مريك درڤد ڤڽاکيت هاتي سڤرتي طمع، حسد دڠکي، دندم دان سباݢايڽ. بهکن، مريك منجادي سومبوڠ دان تكبور سهيڠݢ مڠڠݢڤکن ديريڽ ملبيهي اورڠ لاءين درڤد سݢالا سݢي. لالو مريك برمݢه-مݢه دڠن هرتاڽ سهيڠݢ ممبلنجاکن هرتاڽ بوکن اونتوق کڤرلوان، سباليقڽ اي اداله اونتوق منونجوق-نونجوق برکناٴن ستاتوس دان ککاياٴن مريک. اوليه ايت اوسها دالم ممڤرکاسکن علمو اݢام مستي دتکن اݢر لاهيرڽ رعية يڠ بوکن هاڽ مڠجر هرتا بندا سباليقڽ ممنتيڠکن هرتا intelektual تراوتام علمو اݢام دان هرتا spiritual ياٴيت کروحانين يڠ منتڤ. تنڤا مميليقکي 3 هرتا برنيلاي اين مك نکارا اکن دڤنوهي مأنسي يڠ برتوهنکن هوى نفسو ، مربقڽ جناية، ملارتڽ کرونتوهن اخلاق يڠ سڤاستيڽ مڠݢوݢت کأمانن دان کسلامتن نݢارا.
مقصودڽ : بوکنله يڠ دناماکن کاي ايت لنترن باڽقڽ هرتا بندا، تتاڤي ککاياٴن سبنرڽ اداله کاي جيوا
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
KHUTBAH KEDUA
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ لاإِلهَ إِلا اللهُ وَحْدَهُ لا شَرِيْكَ لَهُ , وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ , اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ . أَمَّا بَعْدُ…….فَيَا أَيُّهَا المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ المُتَّقِيْنَ ….
فرمان الله تعالى دالم أية 1-3 سورة الكوثر :
ِنَّا أَعْطَيْنَاكَ الْكَوْثَرَ ﴿١﴾ فَصَلِّ لِرَبِّكَ وَانْحَرْ ﴿٢﴾ إِنَّ شَانِئَكَ هُوَ الْأَبْتَرُ ﴿٣﴾
مقصودڽ : سسوڠݢوهڽ كامي تله مڠورنياکن کڤدمو ( وهاي محمد ) كبأيقكن يڠ باڽق ( د دنيا دان د اخيرة ) . اوليه ايت ، کرجکنله سمبهيڠ کران توهنمو سمات-مات، دان سمبليهله قربان سبڬـاي برشکور ) . سسوڠݢوهڽ اورڠ يڠ بنچيکن اڠکو ، دي له يڠ ترڤوتوس دري منداڤت سبارڠ ڤرکارا يڠ دايڠينيڽ
مسلمين /مت يڠ درحمتي الله ،
سمڤنا براد ڤد هاري راي قربان اين ماريله کيت سام٢ منيڠکتکن راس کاسيه ڤد الله ، چينتا ڤد نبي محمد صلى الله عليه وسلم دسمڤيڠ منيڠکتکن لاݢي سماڠت برقربان اڤا شجا دالم منجولڠ تيڠݢي ڤنجي اسلام. کيت واجب برصفة لمه لمبوت سسام اسلام دان برتݢس ترهادڤ موسوە اسلام ترماسوق دالم ايسو ڤڠهيناٴن نبي محمد صلى الله عليه وسلم ملالوءي فيلم د اميريك شريکة دان لوکيسن کاريکاتور دالم مجلة ڤرانچيس. ڤربواتن جاهت اين مروفاكن سراڠن صرف موسوە اسلام يڠ دجالنکن ڤنوە ڤرنچاڠن هالوس د دالم منيمبولکن ڤراساٴن بنچي کڤد نبي محمد صلى الله عليه وسلم دان اسلام. اوليه ايت کيت مستي تاڠني ايسو اين سچارا بيجقسان دڠن مڠيکوت لونس شرع دالم مڽاتاکن کماراهن کيت اݢر توجوان موسوە اونتوق مموموقکن کڤد دنيا بهاوا اومت اسلام اداله ݢانس دان جاهت تيدق ترچاڤاي. کيت مستي ايڠت کتيك برلاکوڽ ڤمبوکاٴن کوتا مکة ڤد تاهون 8ه د مان اد د کالڠن اومت اسلام يڠ مڽاتاکن ياٴيت هاري اين مروفاكن هاري بالس دندم هَذَا يَوْمُ المَلْحَمَة ترهادڤ تيندقكن جاهت کافر قريش يڠ مڠوسير نبي دان اومت اسلام کلوار دري بومي مکة سبلوم اين. بيلا مندڠر کات٢ ايت لالو نبي منݢور سوڤاي مناماکن هاري ايت سباڬـاي هَذَا يَوْمُ المَرْحَمَة ياٴيت هاري اين مروفاكن هاري برکاسيه سايڠ. تيندقكن بيجق نبي اين تله مڽقسيکن بربوندوڠ-بوندوڠ مأنسي يڠ مملوق اسلام دالم ڤريستيوا يڠ ڤنوە برسجارە اين.
مسلمين/ مسلمات يڠ درحمتي الله,
سمڤنا براد ڤد هاري راي قربان جوݢق ماريله کيت سام٢ منونجوقکن کاسيه سايڠ کڤد ساودارا سأݢام کيت يڠ لاءين تراوتام مڠسا ڤڤراڠن د بومي فلسطين، عراق، سوريا دان سباݢايڽ. کيت جوݢ بردعاء اݢر ڤرجنجين داماي انتارا کراجاٴن فيليفينا دڠن کومڤولن ڤجواڠ اسلام اکن ممبري سينر کڤد اومة اسلام دسان ستله بݢيتو لام دتينداس. سموݢ اي توروت ممبوك جالن اونتوق منداڤت رواڠ يڠ سام کڤد سودارا کيت د سلاتن تايلاند دان جوݢ بڠسا Ronghiya د Myanmar
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
سلام عيد الأضحى دأوچڤکن کڤد سلوروه مسلمين دان مسلمات. باݢي يڠ برکممڤوان دسارنکن اݢر مڠهيدوڤکن سمبوتن عيد الأضحى إين دڠن عبادة قربان سباݢايمان يڠ دݢالقکن اوليه نبي انتارا سبداڽ :
مَاعَمِلَ ابْنُ آدَمَ يَوْمَ النَّحْرِ عَمَلاً أَحَبَّ إِلَى الله عَزَّ وَجَلَّ مِنْ إِهْرَاقَةِ دَمٍ . وَإِنَّهُ لَيَأْتِي يَوْمَ الْقِيَامَةِ بِقُرُونِهَا وَأَظْلاَفِهَا وَأَشْعَارِهَا . وإِنَّ الدم لَيَقَعُ مِنَ اللهِ عَزَّ وَجَلَّ بِمَكَانٍ، قَبْلَ أَنْ يَقَعَ عَلَى الأَرْضِ . فَطِيبُوا بِهَا نَفْساً
مقصودڽ : “تيدق أدا عملن يڠ دلاکوکن اوليه مأنسي ڤد هاري راي قربان يڠ لبيه دسوکأي الله دري مڠاليرکن داره (يعني مڽمبليه قربان) . سسوڠݢوهڽ إاکن داتڠ ڤد هاري قيامة ننتي دڠن تندوق-تندوقڽ , کوکو-کوکو دان بولو-بولوڽ (دان دلتقکن دأتس تيمباڠن) . دان سسوڠݢوهڽ داره بيناتڠ قربان ايت منداڤت کدودوقكن دسيسي الله دسواتو تمڤت يڠ تيڠݢي سبلوم إي جاتوه دأتس بومي.اوليه ايت, إخلاصكنله هاتي کامو کتيك برقربان ايت” . (رواية امام ترمذي , ابن ماجه دان الحاكم)
تيدق لوڤا ڤد هاري يڠ موليا اين کيت سام-سام مندعاءکن کسلامتن دان سموݢ دأنوݢرهکن دڠن حاج يڠ مبرور کڤد سودارا مارا کيت يڠ سداڠ منونايکن عبادة حاج دکوتا مکة
اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ وَعَدُوِّهِمْ , اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا, اللّهُمَّ انْصُرْ إِخْوَانَنَا المُسْلِمِيْنَ فِى عِرَاق وَفِى فَلَسْطِين وَفِى كَشْمِيْر وَفِى الهِنْد وفى أفغانستانِ وَفِى شِيْشَان وَفِى جَنُوْبِ بِلِيِبين وَفِى إينْدُوْنِيْسِيَا وَفِى تَايْلَنْدِ وَفِى بَلَدِنَا ماليزيا اللّهُمَّ انْصُرِ المُجَاهِدِيْنَ الَّذِيْنَ يُجَاهِدُوْنَ فِي سَبِيْلِكَ فِي كُلِّ زَمَانٍ وَمَكَانٍ. اللّهُمَّ يَا مُنْزِلَ الكِتَابِ وَ يَا مُجْرِيَ السَّحَابِ وَ يَاهَازِمَ الأحْزَابِ اِهْزِمْهُمْ وَانْصُرْنَا عَلَيْهِمْ, اللّهُمَّ عَلَيْكَ بِاليَهُوْدِ وَمَنْ وَالاهُمْ, اللّهُمَّ عَلَيْكَ بِالنَّصَارَى وَمَنْ وَالاهُمْ, اللّهُمَّ عَلَيْكَ بِالهُنَوْدِ وَمَنْ وَالاهُمْ, اللّهُمَّ عَلَيْكَ بِالأمِيرِكَان وَمَنْ وَالاهُمْ, اللّهُمَّ عَلَيْكَ بِالِبرِيطَان وَمَنْ وَالاهُمْ, اللّهُمَّ عَلَيْكَ بِأَحْزَابِ المُشْرِكِيْنَ الطَّاغِيْنَ الظَّالِمِيْنَ وَمَنْ وَالاهُمْ, اللّهُمَّ دَمِّرْهُمْ تَدْمِيْرًا وَ تَبِّرْهُمْ تَتْبِيْرًا وَاجْعَلْهُمْ هَبَاءً مَنْثُوْرًا اللّهُمَّ انْصُرْ مَنْ نَصَرَ دِيْنَكَ وَاخْذُلْ مَنْ خَذَلَ دِيْنَكَ , اللّهُمَّ أَعِزَّ الإسْلامَ وَالمُسْلِمِيْنَ وَأَذِّلَّ الشِّرْكَ وَالمُشْرِكِيْنَ وَدَمِّرْ أَعْدَاءَ الدِّيْنِ وَانْصُرْ عِبَادَكَ المُؤْمِنِيْنَ . اللَّهُمَّ إِنِّا نعُوذُبِكَ مِنْ البَرَصِ، وَالجُنُونِ، وَالجُذَامِ، وَمِنْ سَيِّءِ الأَسْقَامِ تَحَصَّنَّا بِذِى الْعزَّةِ وَالْجَبَرُوْتِ وَاعَتَصَمْنَا بِرَبِّ الْمَلَكُوْتِ وَتَوَكَّلْنَا عَلَى الْحَيِّ الَّذِى لاَ يَمُوْتُ اللّهُمَّ اصْرِفْ عَنَّا هَذا الْوَبَاءَ وَقِنَا شَرَّ الرَّدَى وَنَجِّنَا مِنَ الطَّعْنِ والطَّاعُوْنِ وَالْبَلاَءِ بِلُطْفِكَ يَا لَطِيفُ يَا خَبِيْرُ إِنَّكَ عَلَى كُلِّ شَيْءٍ قَدِيْرٌ اللّهُمَّ تَقَبَّلْ مِنَّا صَلاتَنَا وَصِيَامَنَا وَقِيَامَنَا وَزَكَاتَنَا وَجَمِيْعَ حَسَنَاتِنَا وَاجْعَلْهَا خَالِصَةً لِوَجْهِكَ الكَرِيْم. رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ. سبُحْاَنَكَ اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ ِللهِ رَبِّ العَالَمِيْنَ
Filed under: Khutbah Eidil Adha, Khutbah Terbaru, خطبة جاوي |


c: text/html

text:
چالون ڤرتي ديموکرات⹁ جو بيدن برسام-سام چالون ڤاسڠنڽ⹁ کاملا هاريس تله ممناڠي ڤيليهن راي ڤريسيدن اميريک شريکت 2020 ستله مڠالهکن چالون ڤرتي ريڤابليکن⹁ دونلد ترامڤ دالم ڤرتاروڠن سڠيت ترسبوت.
ستله دصاحکن سباݢاي ڤمنڠ بݢي نݢري ڤينسيلۏينيا⹁ بيدن دعمومکن سباݢاي ڤمنڠ ڤيليهن راي ترسبوت اوليه ذى ايسوسييتد ڤريس⹁ دان اکن منجادي ڤريسيدن اميريک شريکت ک-46.
ڤيليهن راي اين تله ممڤرليهتکن ساتو ڤرلاونن کتت دأنتارا کدوا-دوا ڤرتي ترسبوت⹁ سامبيل سلوروه ورݢ اميريک شريکت مننتي-ننتيکن ڤڠعمومن کڤوتوسن ڤيليهن راي يڠ اکن مننتوکن ماد دڤن نݢارا ترسبوت بݢي امڤت تاهون يڠ اکن داتڠ.
والاو باݢايمانڤون⹁ترامڤ تله مندقوا کڤوتوسن ترسبوت سباݢاي تيدق صاح⹁ مڠاتکن بهاوا سباݢاين درڤد اوندي يڠ دکيرا تيدق دکيرا دڠن بتول⹁ دان بلياو باکل کمهکمه اونتوق منچابر کڤوتوسن ڤيليهن راي اين.
بيدن دجڠک اکن مڠاڠکت سومڤه جاوتن سباݢاي ڤريسيدن اميريک شريکت دالم ماس يڠ تردکت.

robotstxt: allowed

filter: keep


text:
ايتله اڤ يڠ دليهت اوليه اورڠ چينا هاري اين. مريك هاڽ نمڤق، لالو ترجريت-جريت مروين اڤابيلا مليهت كڽاتأن اورڠ ملايو يڠ برصفة ڤرقومان
تتاڤي مريك سنديري تاهو بهاوا كڽاتأن ڤرقومان دري قوم مريك كڤد قوم ملايو مروڤاكن داره داڬيڠ مريك
مريك تله لاما مڠوتوق، مڠهينا دان منچرچا بڠسا ملايو ملالوءي ايديتوريال اخبار مريك يڠ مان مريك تاهو، مريك بيبس بربوات دمكين كران تياد اورڠ ملايو يڠ اكن تاهو اكن ڤركارا ترسبوت
ماله مريك جوڬ ترڠ-ترڠ مڠهنتم قوم ملايو سچارا ملولو د كداي-كداي كوڤي سرتا مشوارت-مشوارت ڤرتي
اينله عقيبة اڤابيلا كيت تيدق ممهمي بهاس مريك سداڠكن مريك تاهو اڤ يڠ كيت ڤركاتاكن
جك اورڠ چينا ماهوكن اورڠ ملايو ممبواڠ صفة ڤرقومان يڠ سڠاج دوجودكن، مريك هاروس مڠوبه ديري مريك ترلبيه دهولو
جاڠن سڤرتي مڠوتوق جمبن اورڠ، جمبن سنديري تاهي برسيڤه


text:
راماي يڠ مراسا ترکيلن مليهت سيتواسي ڤوليتيک مليسيا کمبالي برݢولق منجلڠ ڤرسيداڠن ديوان رعيت ڤد 18 هاريبولن مي اين⹁ دالم کأدأن نݢارا يڠ سداڠ برجواڠ ممرڠي وابق کوۏيد-19.
تيندقن ڤردان منتري ک-7 منچادڠکن اصول تيدق ڤرچاي ترهادڤ ڤردان منتري ک-8 تله منداڤت ڤلباݢاي رياکسي درڤد رعيت مرحين.
سيلا باچ: ڤرچاتورن محضير: سياڤا اونتوڠ⹁ سياڤا روݢي؟
کيني⹁ تومڤوان ترارح کڤد ڤرتي ڤريبومي برساتو مليسيا دمان کأدأن مريک يڠ برچاکرن سسام سنديري سچارا ترڠ-تراڠن دان کݢاݢالن اونتوق برساتو تله منجادي بواه مولوت رعيت.
کيت معلوم بهاوا ڤريبومي برساتو مليسيا تله برڤچه کڤد دوا کومڤولن⹁ ايايت کومڤولن يڠ مڽوکوڠ ڤردان منتري ک-7 دان کومڤولن يڠ مڽوکوڠ ڤردان منتري ک-8⁏ مک اوندين اهلي ڤرليمين ڤرتي ڤريبومي برساتو مليسيا اداله ڤنتيڠ دالم ممڤرتاهنکن کدودوقن ڤريسيدن مريک سباݢاي ڤردان منتري ک-8 دان کراجأن يڠ ممرينته.
مناريقڽ چارا دان لڠکه ڤردان منتري ک-7 دان ک-8 اداله ساڠت بربيذا دمان ڤردان منتري ک-8 يڠ جوݢ ڤريسيدن ڤرتي مريک دليهت ’تيدق بيسيڠ’ دالم مڠاتور لڠکه.
تون دوکتور محضير ماهو ڤرتي ڤريبومي برساتو مليسيا کمبالي کڤڠکوان ڤاکتن هارڤن⁏ السن بلياو⹁ بسر کموڠکينن ڤرتي ڤريبومي برساتو مليسيا اکن کاله تروق دالم ڤيليهن راي عموم جک مريک مميليه اونتوق برݢابوڠ دالم ڤريکتن ناسيونل.
سؤالڽ⹁ ادکه ڤلواڠ ڤرتي ڤريبومي برساتو مليسيا اونتوق ممنڠي ڤيليهن راي عموم اکن لبيه چره جک مريک کمبالي کڤد ڤاکتن هارڤن جک کڤوتوسن٢ ڤيليهن راي کچيل بوليه دأڠݢڤ سباݢاي اينديکس سوکوڠن ڤڠوندي ترهادڤ ڤرتي٢ ڤوليتيک⹁ خاصڽ ڤڠوندي ملايو يڠ منجادي ساسرن اوندي ڤرتي ڤريبومي برساتو مليسيا؟
حسرت تون تله دألو-الوکن اوليه ڤريسيدن ڤرتي کعاديلن رعيت⹁ داتوق سري انور ابراهيم سرتا ڤريسيدن ڤرتي امانه ناسيونل محمد سابو⁏ جلس ڤاکتن هارڤن ڤرلوکن اوندي اهلي ڤرليمين ڤرتي ڤريبومي برساتو مليسيا اونتوق کمبالي کڤوتراجاي.
مک سياڤاکه يڠ دليهت ممڤوڽاءي سوکوڠن ماجوريتي دالم ڤرتي ڤريبومي برساتو مليسيا؟
ڤمرهاتي ڤوليتيک ڤرچاي بهاوا ڤريسيدن ڤرتي ڤريبومي برساتو مليسيا منداڤت سوکوڠن يڠ لبيه بسر درڤد اهلي ڤرليمين مريک⹁ نامون تياد سياڤا يڠ داڤت ممبريکن اڠک يڠ تڤت⁏ يڠ جلس ڤرتي ڤريبومي برساتو مليسيا تيدق اکن داڤت ممبريکن اوندين يڠ دسڤاکتي سموا اهلي.
ارماد ڤوست ماهوکن مندت رعيت دڤولڠکن⹁ يڠ مڠيکوت تفسيرن مريک برمعنى کمبالي کڤڠکوان ڤاکتن هارڤن دان موڠکين جوݢ سوڤاي جاوتن ڤردان منتري کمبالي کڤد تون سمولا.
تتاڤي ايکسکو ارماد⹁ مزمل اسماعيل منݢسکن بهاوا کڽاتأن ايت تيدق مڠݢمبرکن ڤنديرين کسلوروهن ڤيمڤينن ارماد. مزمل جوݢ منݢسکن بهاوا 144 درڤد 191 کتوا بهاݢين ممبري سوکوڠن ڤنوه ترهادڤ ڤريسيدن ڤرتي ڤريبومي برساتو مليسيا سرتا منچابر ارماد ڤوست منونجوقکن سوکوڠن درايه مريک.
يڠ جلس⹁ تون منداڤت سوکوڠن يڠ ڤادو درڤد داتوق سري مخريز محضير دان يڠ برهرمت سيد صديق.
رياکسي اهلي مجليس ترتيڠݢي ڤرتي ڤريبومي برساتو مليسيا⹁ داتوق قمر الدين محمد نور کڤد سروان مخريز سوڤاي ڤرتي ڤريبومي برساتو مليسيا کمبالي کڤڠکوان ڤاکتن هارڤن سڤرتي يڠ دڤتيق اوليه جوسلين تان ﴾Joceline Tan﴿ مناريق ڤرهاتين ساي:
“Politics is a long journey. He is in the middle of the river, it is still a long way to the other side and he must have realised that it is easier to swim back,” he said.
“ڤوليتيک مروڤاکن ساتو ڤرجالنن يڠ ڤانجڠ. بلياو براد دتڠه٢ سوڠاي يڠ ماسيه جاءوه داري سبراڠ سوڠاي⹁ مک بلياو تلاهڤون مڽداري باهوا لبيه سناڠ اونتوق ڤتاه باليق.”The Star Online (Bersatu’s 3Ms are torn two ways)
The Star ملاڤورکن ڤميمڤين ڤوليتيک برڤڠالمن اين برڤنداڤت بهاوا کمبالي کڤڠکوان ڤاکتن هارڤن ڤد کتيک اين برمعنا برونديڠ ڤد تاهڤ کدودوکن يڠ لمه.
“Previously, we were like a young bride, but to go back like this, we are second hand. Time to move on, ” he said.
“سبلوم اين کيت ممڤوڽاءي ساتو نافس بهرو⹁ تتاڤي کيني تيدق لاݢي. مک تله تيب ماسڽ کيت منيڠݢلکن يڠ سيلم.”The Star Online (Bersatu’s 3Ms are torn two ways)
ڤرسوالنڽ⹁ باݢايماناکه ڤرتي ڤريبومي برساتو مليسيا اکن ميقينکن رعيت بهاوا مريک بوليه مڽاتوڤدوکن رعيت مليسيا جک مريک سنديري ݢاݢل برساتو؟
ساي مليهت ڤرڤچاهن دالمن ڤرتي ڤريبومي برساتو مليسيا هاڽ اکن ملمهکن ڤرتي دان مڠچيواکن اهلي٢ مريک. موڠکين کڤوتوسن معتمد تنتڠ اره توجو ڤرتي اکن لبيه جلس سلڤس برلڠسوڠڽ ڤميليهن ڤرتي مريک ننتي.
جوسترو⹁ ڤد هاري ڤرسيداڠن ديوان رعيت ننتي⹁ اهلي٢ ڤرليمين ڤرتي ڤريبومي برساتو مليسيا اکن برادا دبلوک کراجأن دان جوݢ دبلوک ڤمبڠکڠ⁏ اڤاکه اين ساتو کأدأن يڠ مڠݢمبرکن سماڠت ديموکراسي ايرا نورما بهارو؟
مريک يڠ برسام بلوک ڤمبڠکڠ اکن بروسها سچارا تربوک اونتوق منومبڠکن ڤريسيدن ڤرتي مريک سنديري درڤد کروسي ڤردان منتري.
جک اوسها تون برجاي⹁ مک⹁ دالم ماس کورڠ درڤد 3 بولن⹁ تون تله برجاي منومبڠکن 2 بواه کراجأن يڠ دڤيمڤين اوليه 2 ڤميمڤين ڤرتي ڤريبومي برساتو مليسيا ⹁ ايايت ڤرتي تون سنديري.
چابرن ستروسڽ ڤولا اياله اونتوق منچاري کات سڤاکت دالم مننتوکن سياڤاکه چالون يڠ اکن دڤيليه منجادي ڤردان منتري ک-9.
سيلا باچ: Krisis Politik 2020: Ke Manakah Kita? ﴿کريسيس ڤوليتيک 2020: کمانکه کيت؟﴾


text:
کتوا ڤمبڠکڠ⹁ داتوء سري انوار ابراحيم منددهکن بهاوا ليما درڤد اهلي ڤرليمن ڤرتي ايت منريما اوݢوتن دان سوݢوقن سباݢاي ‘اومڤن’ اونتوق مناريق دوکوڠن (سوکوڠن) مريک.
جلس انوار⹁ اوݢوتن تربابيت هاڽ اونتوق مندرا اهلي ڤرليمن ڤمبڠکڠ اݢر مڽاتکن سوکوڠن ڤد ڤيهق ترتنتو.
“دالم کيس س.ڤ.ر.م. يڠ تربارو⹁ ميمڠ ڽات اي جادي سنجاتا ڤوليتيک. کالاو لومڤت⹁ سياستن دتڠݢوه⹁ کامو تتڤ ددرا.
“ساي ڤاݢي ايسوق اکن توليس ڤد کتوا ڤسوروجهاي س.ڤ.ر.م.⹁ داتوء سري اعظم باکي ممينتا ڤرتموان اونتوق جلسکن حال سدميکين.
“سلاءين يڠ برهورمت ندرة (ندرة اسماعيل – سکيجڠ)⹁ (اهلي ڤرليمن) ڤادڠ سراي⹁ سوڠاي سيڤوت⹁ ڤوتاتن⹁ ميري ميمڠ سبوت اد يڠ مريک بري اوݢوتن اتاو ڤلاوا دڠن ڤلباݢاي سوݢوقن دان اومڤن اونتوق مناريق دوکوڠن مريک⹁” دده انوار لاݢي.
اوجرڽ⹁ سموا ڤميمڤين ڤ.ک.ر. دڤريڠکت ڤوست دان نݢري سنتياسا مڽوکوڠ اݢيندا ممبنترس جنايه.
نامون تݢس انوار⹁ جک اوݢوتن دبوات دمي منکن ببراڤ اهلي ڤرليمن ڤمبڠکڠ اݢر منداڤت سوکوڠن⹁ کاتڽ ايت اداله ڤوليتيک ڤنيڤوان.
“ساي نق تݢسکن دسيني⹁ دڠن تاريق ليما اتاو انم اورڠ کڤرليمن ڤون بلوم چوکوڤ 110 اهلي ڤرليمن.
“اين ساي ڤستي دڠن کڽاتاءن يڠ جلس⹁” کاتڽ لاݢي.
دالم ڤرکمبڠن برکاءيتن⹁ انوار توروت منددهکن بهاوا ترداڤت منتري کانن برتمو دڠن اهلي ڤرليمن کوالا لاڠت⹁ دوکتور سيۏيئر جايکومر سبلوم اهلي ڤرليمن ايت مڠعمومکن کلوار ڤ.ک.ر. بارو٢ اين.
“دي (دوکتور سيۏيئر) جومڤ ساي سميڠݢو سبلوم ايت⹁ دي جومڤ ساي دان سبوت فصل مسئله يڠ دي هادڤي.
“ساي بريتاهو دي⹁ جڠن ريساو جک دي تيدق برساله⹁ کيت (ڤ.ک.ر.) اکن ڤرتاهن دي.
“کمودين دي چاکڤ⹁ دي برجومڤ دڠن منتري کانن يڠ جوݢ مڠاوݢوت دي⹁” کات انوار لاݢي.
سبلوم اين⹁ دوکتور سيۏيئر دالم ساتو کڽاتاءن ميديا ممعلومکن بلياو ملتقکن جاوتن سباݢاي ناءيب ڤريسيدن ڤ.ک.ر. دان کلوار دري ڤرتي ايت برکوات کواس سرتا-مرتا ڤد 13 مچ لالو.
منوروتڽ⹁ تيندقن ايت دبوات سلڤس بلياو کچيوا ترهادڤ سيتواسي ڤوليتيک يڠ برلاکو دنݢارا اين.
دالم ڤد ايت⹁ دوکتور سيۏيئر توروت مڠعمومکن مڽوکوڠ کراجاءن ڤريکتن ناسيونل.
Like this:
Like Loading...
Baca versi Rumi di sini.
ڤريسيدن ڤرتي کعاديلن رعيت، داتوق سري انور إبراهيم تله مڠونجوڠي ڤردان منتري مليسيا، تن سري محي الدين يسٓ ڤد هاري ثلاث يڠ لالو دڤجابت ڤردان منتري دڤوتراجاي.
استرو اواني ملاڤورکن:
دالم ڤرتموان يڠ برلڠسوڠ سلاما ٤٥ مينيت ايت، انور ممعلومکن ڤردان منتري تله منجلسکن کڤداڽ برکنأن لڠکه يڠ دأمبيل کراجأن دالم مناڠني کوۏيد-١٩.(COVID-19: Anwar Ibrahim jumpa Perdana Menteri)
ڤنوليس ڤوليتيک ترکنل، راج ڤيترا قمرالدين ملالوءي لامن ويبڽ، مليسيا توداي، تله منوليس تنتڠ حال اين ترماسوق منروسي سيارن ۏيدياوڽ يڠ برتاجوق “سبب اڤ انور إبراهيم مڠادڤ محي الدين يسٓ”.
راج ڤيترا مڽبوت ڤاکتن هارڤن تيدق ماهو مڠاکوي بهاوا ڤريکتن ناسيونل اداله ساتو کراجأن يڠ سه، سباليقڽ مندعوا بهاوا کراجأن يڠ اد سکارڠ اداله کراجأن ڤينتو بلاکڠ؛ سهيڠݢ اد يڠ ماسيه مندعوا تنتڠ تله برلاکو ساتو رامڤاسن کواس.
ڤرسوالن مناريق يڠ دڤرکاتاکن اوليه راج ڤيترا اياله جک سلاما اين ڤميمڤين ڤمبڠکڠ مينودوه ڤريکتن ناسيونل سباݢاي کراجأن ڤينتو بلاکڠ يڠ تيدق داوندي اوليه رعيت، مک کناڤ انور سباݢاي کتوا ڤمبڠکڠ برتيندق مڠسهکن کصحيحن جاوتن دان کراجأن تن سري محي الدين ملالوءي لاوتن اين؟
ماله انور جوݢ تله مڠهيبهکن تنتڠ ڤرتموان دڠن “ڤردان منتري تن سري محي الدين يسٓ“ دلامن فيسبوقڽ.
حجه راج ڤيترا، جک ڤاکتن هارڤن بنر٢ مراساکن بهاوا مريک ممڤوڽاءي ماجوريتي، مک مريک تيدق ڤاتوت حاضر ک سيسي ڤرليمين ڤد ١٨ مي اين سباݢاي تندا ڤروتس، مڽببکن ڤرليمين تيدق داڤت ممنوهي کوروم يڠ دڤرلوکن اونتوق برسيدڠ.
ڤرسوالنڽ اڤاکه سبب سبنر انور ک ڤجابت ڤردان منتري؟ منوروت ڤنداڠن راج ڤيترا، سوده تنتو اسباب ڤرتموان اين امت ڤنتيڠ کڤد انور، لبيه٢ لاݢي جک بنر ڤميمڤين ڤمبڠکڠ لاين تيدق مڠتاهوي تنتڠ ڤرتموان ايت سهيڠݢالاه سلڤس اياڽ برلڠسوڠ.
راج ڤيترا جوݢ ممبينچڠکن تنتڠ جاوتن تيمبالن ڤردان منتري يڠ ماسيه کوسوڠ دان تنتڠ اصول اوندي تيدق ڤرچاي يڠ سريڠ دڤرکاتاکن اوليه ڤميمڤين ڤمبڠکڠ اونتوق دبنتڠ ڤد سيدڠ ڤرليمين تيدق لاما لاݢي. منوروت انداين راج ڤيترا، انور برتمو محي الدين اونتوق منچادڠکن ساتو ڤرجنجين ڤوليتيک يڠ ڤنتيڠ.
اڤاکه تڤت باچان ڤوليتيک راج ڤيترا کالي اين؟والله أعلم…
Like this:
Like Loading...


text:
يڠ دڤرتوان اݢوڠ السنطان عبد الله رعاية الدين المسطافى بالله شه برتيته بهاوا ڤرسيدڠن ڤرليمن ڤرلو دأداکن سچڤت موڠکين باݢي ممبوليهکن ڤلن ڤموليهن نݢارا دان اوردينن٢ ضرورة دبحثکن اهلي٢ ديوان رعيت.
کڤوتوسن ترسبوت دبوات ستله ڤربينچڠن خاص راج٢ ملايو ڤتڠ تادي دأستان نݢارا.
ددالم سبواه کڽاتاءن ميديا اوليه داتوء ڤڠلولا بيجاي دراج⹁ داتوء ايندرا احمد فضيل شمس الدين⹁ سري ڤدوک بݢيندا توروت منظاهيرکن هارڤن اݢر اڠک جڠکيتن وابق کوۏيد-19 داڤت دلندايکن دڠن سݢرا.
بݢيندا توروت ممبري ڤرايڠتن کرس کڤد کراجاءن ڤرسکوتوان اونتوق برتيندق تݢس دالم ممودهکن بيروکراسي دان ممڤرچڤتن ڤروسيس ۏکسينيساسي کڤد رعيت سچڤت موڠکين.
السلطان عبد الله جوݢ برڤندڠن بهاوا ڤرلوڽ اد ساتو ڤندتدبيرن کراجاءن يڠ ستابيل دان کوکوه سرتا براوڤاي برفوڠسي دڠن ايفيکتيف دالم مناڠني وابق کوۏيد-19⹁ مک ڤرليمن هندقله دبنرکن اونتوق برسيدڠ.
دأخير کڽاتاءن ترسبوت⹁ بݢيندا تله منظاهيرکن ستيڠݢي-تيڠݢي ڤڠهرݢاءن اتس سوکوڠن برتروسن راج٢ ملايو يڠ منچرمينکن کڤريهاتينن تينغي بݢيندا راج٢ ملايو ترهادڤ کمصلحتن نݢارا دان کلڠسوڠن هيدوڤ رعيت.


text:
تيوري دان قاعدە ڤنوليسن جاوي
چارا دان ڤندکتن ڤڠاجرن/ڤمبلاجرن توليسن جاوي.نقاعده ڤمبلاجرن جاوي مروڤاکن قاعدە يڠ ڤنتيڠ دان ڤاليڠ اساس دالم ڤمبلاجرن دان ڤنوليسن توليسن جاوي.
اراس 1
ارس اين مروڤاکن ارس يڠ ڤاليڠ اساس دالم ڤمبلاجرن جاوي. ڤد ارس اين دتکنکن تيݢ ڤرکارا يڠ اوتام ياٴيت سوکو کات ڤرکاتان , ڤادنن حروف رومي دان جاوي دان صفة٢ حروف
ڤد ارس اين موريد تيدق دددهکن دڠن قاعدە٢ جاوي لاݢي سوڤايا موريد تيدق راس ترببن دان لبيه برمينت اونتوق ممڤلاجري جاوي. د اخير ڤمبلاجرن ارس اين، توروت دسدياکن لاتيه توبي يڠ ريڠن باݢي مناريق مينت موريد اونتوق بلاجر.
اراس 2
ڤد ارس اين ماسيه دککلکن قاعدە ڤادنن حروف سباݢاي اساس اوتام دالم ايجأن. ارس اين جوݢ منکنکن حروف٢ يڠ بياسا دݢوناکن ڤد ڤرکاتاٴن ڤينجمن بهاس عرب. د اخير ڤمبلاجرن توروت دسدياکن لاتيه توبي باݢي ممنتڤکن لاݢي ڤڠݢوناٴن دان ڤمهمن موريد-موريد
ارس 3
ارس اين منکنکن قاعدە ايجأن يڠ بتول دڠن چارا ممڤلاجري قاعدە يڠ بتول. دسوسولي دڠن لاتيهن يڠ دسرتاکن برسام دڠن ڤنرڠن قاعدە دان ڤمبتولن کسالهن سکيراڽ ڤرلو. موريد٢ دݢالقکن مروجوع فورمولا سڤرتي د ارس 1 دان ارس 2 باݢي مماهيرکن ديري دالم ايجأن جاوي
Posted in:


text:
تيدق دينافيكن لاڬي، ڤربواتن بوكن اسلام د نڬارا اين تله مولا ملڠڬر باتس-بستس يڠ واجر اونتوق مريك
تاهون 2015 سهاج، مريك ممولاكن دڠن دوا ايسو
ڤرتام، مريك مڠوتوق اسلام سكرس-كراسڽ د لامن ويب ڤمبڠكڠ بركايت سراڠن چرلي هيبدو
كدوا، مريك مولا مڠوتوق اسلام باڬي ممڤرتاهنكن ڤڬوام يڠ ممڤرسوالكن خطبة جمعة جاكيم، اراچ ڤاولسين
سمنتارا ايت، اومت اسلام تروس برڤچه د نڬارا اين انتارا ڤواق يڠ مڠنلڤستي اين سباڬاي كبيادڤن ملولو دان ڤربواتن يڠ برچڠڬه دڠن نيلاي-نيلاي كڤلباڬايان اڬام د نڬارا اين، دڠن ڤواق-ڤواق يڠ كونونڽ لبيه اسلاميك يڠ ممڤرتاهنكن سكوتو ڤوليتيك مريك دالم اڤ جوڬ سڬي ترماسوق سكيراڽ سكوتو مريك ايت مڠهينا اسلام
اڬام مريك تيدق بوليه دسنتوه. جاڠن اد يڠ مننتڠ دقيه ڤڽيبارن اڬام مريك. تتاڤي ڤد ماس يڠ سام، مريك دڠن تيبا-تيبا مڽنتوه دان ممڤرسوال عباده اورڠ اسلام. شعار اورڠ اسلام سڤرتي چونتوه ممڤرتيكايكن اذان
سهيڠڬ بيلا اومت اسلام اكن تروس جادي سڤرتي كوچيڠ جالنن يڠ تاكوتكن اورڠ لالو لالڠ د نڬارا اين؟ كلمهن يڠ كتارا اينله يڠ مڽببكن كبيادڤن بوكن اسلام ك اتس اڬام اسلام سماكين منجادي-جادي
ليهتله ملايو سيڠاڤورا يڠ لنتڠ دالم ڤرساتوان مريك. مريك ممڤو ممبواتكن سأورڠ چينا اصل مليسيا داوسير دري سيڠاڤورا كران مڠكريتيك مجليس ڤركهوينن اورڠ ملايو
چينا-چينا د سيڠاڤورا سأكن-اكن سماكين تاكوت دڠن سوارا اورڠ ملايو اسلام د سيڠاڤورا يڠ هاڽ برجومله 14% دري ڤوڤولسي رعيتڽ. جك حقيقة هاري اين 40% دري ڤندودوق سيڠاڤورا اداله بوكن ورڬنڬارا، اورڠ ملايو اسلام د سان چوما 8.4% دري ڤوڤولسي كسلوروهن. تتاڤي سوارا مريك لنتڠ سهيڠڬ د نڬارا كمبر إسرائيل ايت، تياد ورڬڽ يڠ بوكن اسلام يڠ براني مڠهينا اڬام اسلام سچارا تربوك
اڤ سوده جادي دڠن نڬارا اين؟ بيلاكه اومت اسلام د نڬارا اين واجر بڠكيت دري تيدور؟ ڬرتاكن د اينترنيت دڠن انچمن ككراسن ڤون هاڽله سيا-سيا
علمو د دادا تيدق منچوكوڤي اونتوق ملاوان مريك دڠن كات-كات، دڠن بهاس، دڠن ديناميك فكتا دان ڤاليڠ ڤنتيڠ، تيدق ممڤو برساتو دان ملتقكن كڤنتيڠن ڤوليتيك د تڤي، لالو برسام ممبوات هنتامن برعلمو
هاري اين، د ميديا سوسيال، سسواتو يڠ بلوم ڤرنه ترجادي سبلوم اين مولا مكر. كريستيان دري سابه دان سراوق مولا براني مڠهينا نيلاي-نيلاي اسلام دان ممڤرتيكاي انوتن اورڠ ملايو د سمننجوڠ. سينتيمن انتي ملايا مولا منيڠكت كران دبكر اوليه توكڠ ڤروۏوكاسي دري سبله سيني
اڤ علمو دان كبيجقسنأن يڠ كيت اد دالم مڠكڠ حال اين؟ كيت تيدق بوليه مڠهارڤكن كراجأن. ملايو سيڠاڤورا تيدق مڠهارڤكن كراجأن ڤون. مريك مڠهارڤكن علمو يڠ مريك اد حاصيل دري ڤنيڠكتن تارف ڤنديديقن يڠ سيڬنيفيكن
كسيمڤولنڽ جلس. ساڠت مالو منجادي ملايو اسلام د مليسيا. ساڠت مالو. اڬام ڤڽاتوان اين برجاي دڤچهكن اوليه كافير سوڤاي سنڠ مريك منجالنكن ميسي منجاديكن اسلام ايت كليهاتن بوروق. ساتو قاعده دعوة ترسمبوڽي يڠ ملايو اسلام نڬارا اين ڬاڬل اونتوق فهمي


text:
داتوء سري انوار ابراهيم مندعوا باهوا بلياو ممڤوڽاءي سوکوڠن لبيه 120 اهلي ديوان رعيت⹁ دان سوده برسديا اونتوق منوبوه کراجاءن باهرو.
دالم ساتو سيدڠ ميديا خص دهوتيل لى ميريديئن⹁ کوالا لومڤور تادي⹁ بلياو مندعوا باهوا تن سري محى الدين ياسين تله هيلڠ ماجوريتي⹁ دان براڠݢڤ باهوا کراجاءن بلياو تلهڤون جاتوه کتاڠنڽ.
بلياو تله مڠادڤ يڠ دڤرتوان اݢوڠ داستان نݢارا ڤد جم 11 ڤاݢي تادي⹁ دان منوروتڽ تله ممڤرسمبهکن دوکومن٢ برکناءن دڠن دعواءن بلياو کڤد السلطان عبد ﷲ.
اين اداله کالي کدوا انوار مندعوا کراجاءن محى الدين تله جاتوه ستله سکالي لاݢي مندعوا باهوا بلياو ممڤوڽاءي سوکوڠن ماجوريتي ڤرليمن.
انوار ستروسڽ مندعوا باهوا لبيه درڤد 120 اورڠ اهلي ديوان رعيت کيني مڽوکوڠ بلياو.
کاتڽ لاݢي⹁ ستروسڽ يڠ دڤرتوان اݢوڠ اکن ڤڠݢيل مڠادڤ کتوا٢ ڤرتي اونتوق ڤڠصحن دان بلياو منجاڠک بݢيندا اکن ممبوات کڤوتوسن دالم ببراڤ هاري لاݢي.
ترداهولو⹁ انوار ابراهيم تله دڤڠݢيل اوليه ڤوليس اتس لاڤورن مڠناءي دعواءن بلياو يڠ مڠاتکن باهوا بلياو تله ممڤوڽاءي سوکوڠن 121 اهلي ديوان رعيت.
اهلي٢ ڤرليمن داري ڤيهق کراجاءن تله منافيکن باهوا مريک مڽوکوڠ انوار سباݢاي ڤردان منتري.


text:
ڤرتوبوهن ڤرموافقتن ڤنديديقن مليسيا (مديديق) هاري اين تله مڠلوارکن ساتو کڽاتاءن اخبر برايکوتن تامتڽ ڤڤريقساءن سيجيل ڤلاجرن مليسيا (س.ڤ.م.) سمالم.
دالم کڽاتاءن ترسبوت⹁ ستياءوسها مديديق⹁ احمد علي کريم تله مڠايڠتکن ڤلاجر سلوروه نݢارا اونتوق برڤادا-ڤادا کتيک مڽمبوت تامت ڤڤريقساءن⹁ دان جاڠن سمڤاي اي مڠهينا دان مرندهکن ايميج اينستيتوسي ڤنديديقن.
باچ کڽاتاءن ڤنوه (برتوليس):
مڠناءي سمبوتن تامت س.ڤ.م. دالم کالڠن موريد
ڤڤريقساءن سيجيل ڤلاجرن مليسيا (س.ڤ.م.) 2020 تله براخير ڤد خميس⹁ 25 مچ 2021 دالم کأداءن يڠ تراتور. مديديق مڠاوچڤکن ستيڠݢي-تيڠݢي تهنيئه کڤد سموا چالون٢ س.ڤ.م. 2020 يڠ تله برجاي مڠهاروڠي ڤڤريقساءن دڠن ڤنوه سماڠت سرتا مماتوهي سموا ايس.او.ڤي. يڠ تله دتتڤکن. ڤرجواڠن چالون٢ س.ڤ.م. 2020 اداله امت منچابر عقيبة برباݢاي-باݢاي رينتڠن کران ڤنولرن وابق کوروناۏيروس 2019 (کوۏيد-19).
مديديق جوݢ ايڠين مراکمکن اوچڤن تهنيئه کڤد ک.ڤ.م. دان سموا ڤتوݢس يڠ تله برتوڠکوس-لوموس دالم اوسها اونتوق ممستيکن سݢالا-ݢالاڽ برجالن دڠن لنچر دان سلامت.
ڤد ماس يڠ سام⹁ مديديق ايڠين مڠايڠتکن ڤارا ڤلاجر اݢر برڤادا-ڤادا کتيک مڽمبوت تامت ڤڤريقساءن س.ڤ.م.. سݢالا جنيس سمبوتن هاروسله جاڠن سمڤاي مڠهينا دان مرونتوهکن ايميج اينستيتوسي ڤنديديقن.
اکتيۏيتي مليمڤر کروسي دان ميجا بيليق درجه دان منچونتيڠ باجو سکوله اداله انتارا چارا سمبوتن يڠ منجادي ايکوتن⹁ ماله سريڠ دکوڠسي دميديا سوسيال دڠن راس بڠݢ. کيت جوݢ مڽقسيکن اکسي٢ لاءين تيدق سوڤن سڤرتي ممباليڠ بوکو سکوله کدالم سوڠاي سرتا مماکي ݢورو.
سموا ڤيهق خاصڽ ڤارا ڤلاجر هاروس سدر بهاوا ستياڤ ايليمن ڤنديديقن هاروسله دهورماتي. اداله منجادي بوداي رعيت مليسيا اونتوق تيدق ملتقکن بوکو٢ دباوه ڤارس کاکي سباݢاي تندا هورمت کڤد علمو. جوسترو⹁ ڤربواتن مڠهينا ݢورو٢ اداله برتنتڠن دڠن نيلاي بوداي کيت يڠ منجونجوڠ تيڠݢي علمو يڠ برمنفعت. ادب دالم منونتوت علمو هندقله دجاݢ اݢر علمو يڠ دتونتوت اکن دبرکاتي.
مديديق مڽرو ڤارا ڤلاجر سوڤايا سنتياس برواسڤادا اکن حال٢ سبݢيني سرتا تيدق موده ترايکوت-ايکوت دڠن ڤربواتن نيݢاتيف يڠ بوليه مرونتوهکن مارواه بڠسا.
“رعيت دان ڤنديديقن برڤيسه تيادا”
يڠ بنر⹁
احمد علي بن عبد الکريم
ستياءوسها⹁
ڤرتوبوهن ڤرموافقتن ڤنديديقن مليسيا (مديديق)


text:
معلومت ميتا مڠناءي MNH48
لامن ويب اين مماڤرکن معلومت د سباليق کومڤولن لامن ويب MNH48⹁ اسسڽ ايا مماڤرکن معلومت يايا دڠن لبيه لنجوت. لامن ويب اين دهوسکن د GitHub Page اݢر اند بوليه ليهت اڤ يڠ ساي تله توليس⹁ تتاڤي کندوڠن لامن ويب اين سنديري ماسيه لاݢي برهقچيڤتا باواه ساي دان تيدق بوليه دݢوناکن سمولا تنڤا کبنرن.
تيما يڠ دݢوناکن اياله Hyde يڠ بوليه دداڤتي د باواه ليسين MIT. ڤڠوبهسواين يڠ ساي تله لاکوکن کڤادا تيما اين دان\اتاو سݢال ڤڠݢاياءن د لامن ويب اين جوݢ دتربيتکن د باواه ليسين MIT⹁ تتاڤي کندوڠن٢ لاينڽ يڠ تيدق برکايتن دڠن تيما دان\اتاو ڤڠݢاياءن لامن ويب اين تيدق دتربيتکن اونتوق ڤڠݢوناءن سمولا تنڤ کبنرن.


text:
بايڠکن هورو-هارا يڠ بوليه برلاکو کتيک کراجاءن ڤاکتن هارڤن جاتوه اکيبت کريسيس ڤوليتيک ڤد فيبرواري 2020 جيک نݢارا کيت تيدق مڠعملکن سيستم راج برڤرلمباݢاءن.
سدرکه کيت باهوا کتيک ڤنوبهنڽ⹁ ڤرسکوتون تيدق ممڤوڽاءي اڤ٢⹁ تنڤا تانه يڠ دميليقي اوليه کراجاءن٢ ملايو برداولت يڠ دڤرينته اوليه راج٢ ملايو؟
مالڠڽ⹁ ماسيه راماي رعيت يڠ ݢاݢل مڠهورماتي ينستيتوسي دراج دنݢارا کيت. لبيه ڤاره اڤابيلا رعيت برسيکڤ سماکين بيادڤ ترهادڤ راج٢ ملايو خصڽ دميديا سوسيال.
ماله ڤلباݢاي فيتنه جاهت تله دبوات کاتس بݢيندا راج٢ ملايو⹁ ترماسوق فيتنه بسر ترهادڤ المرحوم المتوكل على الله سلطان اسكندر ابن المرحوم سلطان اسماعيل يڠ مسيه دڤرچاياءي اوليه سبيلڠن رعيت سهيڠݢ کهاري اين. لبيه مالڠ لاݢي اڤابيل ڤرکارا اين جوݢ دلاکوکن دان دڤنجڠکن اوليه رعيت راج سنديري.
جلاس⹁ مريک اين بوکن سهاج بوتا سجاره نݢارا بڠسا تتاڤي جوݢ ݢاݢل مڠهاياتي ڤرلمباݢاءن ڤرسکوتون سرت روکون نݢارا. ڤرلمباݢاءن ڤرسکوتون مڠاڠکت راج٢ ملايو سباݢاي کتوا اݢام اسلام دان يڠ دڤرتوان اݢوڠ سباݢاي کتوا اوتام نݢارا⁏ دمان يڠ دڤرتوان اݢوڠ ممڤوڽاءي کواس ايکسيکوتيف سڤرتي يڠ تله دڤرينچيکن اوليه ڤرلمباݢاءن.
اد ڤيهق يڠ هاڽ بربڠݢ تنتڠ ديموکراسي⁏ نامون تاهوکه مريک باهوا مليسيا مڠعملکن سيستم ڤمرينتهن راج برڤرلمباݢاءن دان بوکنڽ راج دالم ديموکراسي برڤرليمن سڤرتي يڠ دعملکن ديونايتد کيڠدم؟ ماله ڤرکاتاءن ‘ديموکراسي’ تيدق ڤرنه سکالي ڤون دسبوت ددالم ڤرلمباݢاءن ڤرسکوتون.
نݢارا تله ملتقکن يڠ دڤرتوان اݢوڠ ڤد کدودوقن ترڤنتيڠ دالم سيستم ڤمرينتهن نݢارا نݢارا کران ڤونچا کواس ڤمرينتهن ڤرسکوتون برڤوست کڤد يڠ دڤرتوان اݢوڠ.
سجاره تله ممبکتيکن باهوا والاوڤون تنڤا سيستم ديموکراسي⹁ سجق داهول لاݢي⹁ کراجاءن٢ ملايو درداولت تله برجاي دتدبير دڠن باءيق⹁ عاديل دان تراتور سهيڠݢ دسݢني اوليه کراجاءن٢ لاءين ڤد زمانڽ⹁ چونتوهڽ کسلطانن ملايو ملاک دان کسلطانن جوهور-ريءاو.
نݢارا اين بوکنڽ تربنتوق دڠن سنديريڽ داتس تانه يڠ تيدق برتوان سڤرتي يڠ برلاکو ددالم سستڠه ڤرماءينن ۏيديو⁏ تتاڤي ڤرسکوتون اين دتوبوهکن حصيل ڤرموافقتن دان ڤڠوربانن راج٢ ملايو يڠ سڠݢوڤ مڠوربانکن کواس موتلق بݢيندا کاتس کراجاءن ماسيڠ٢ اونتوق برݢابوڠ ممبنتوق سبواه نݢارا ڤرسکوتون يڠ لبيه کوات.
جڠن منجادي باݢاي کاچڠ لوڤاکن کوليت اتاو سڤرتي بلاندا ممينتا تانه. کيت سموا ممڤوڽاءي حق دان تڠݢوڠجاوب ماسيڠ٢ يڠ مستي دهورماتي اوليه ستياڤ اورڠ دنݢارا اين اݢر داڤت کيت بوليه هيدوڤ دالم سواسان امان دان هرموني.
جيک رعيت برچاکڤ سوءال حق مريک⹁ اينستيتوسي دراج جوݢ دڤرونتوقکن حق اوليه ڤرلمباݢاءن⹁ بݢيتو جوݢ حق نݢارا کاتس رعيت.
ڤرکارا اين تله دڤرستوجوءي اوليه سموا ڤيهقڽ يڠ تربابيت کتيک ڤمبنتوقکن نݢارا کيت داهولو⁏ مک⹁ اڤابيلا اد ڤيهق يڠ ممڤرتيکايکن دان منونتوت حق اورڠ لاءين تنتوله ايڽ منيمبولکن ڤراساءن ماره درڤد ڤيهق يڠ دتونتوت.
بلاجرله تنتڠ سجاره نݢارا دان کناليله اصل اصول نݢارا بڠسا. جڠن سمڤاي کخيلفن مڠهنچورکن تمدون بڠسا.


text:
KHUTBAH PERTAMA
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ ( 2 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ ِللهِ الَّذِى وَفَّقَنَا لِعِبَادَتِهِ . وَجَعَلَ هذَا اليَوْمَ فَرْحًا لِعِبَادِهِ الُمتَّقِيْنَ الَّذِيْنَ فَازُوْا بِصِيَامِ رَمَضَانَ وَقِيَامِهِ .وَأَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ . أَمَّا بَعْدُ …. فَيَا أَيُّهَا المُسْلِمُوْنَ اتَّقُوْا اللهَ حَقَّ تُقَاتِهِ وَلاتمَوُتُنَّ إِلا وَأَنْتُمْ مُسْلِمُوْنَ
فرمان الله دالم ايات 186 سورة البقرة :
….يُرِيدُ اللَّـهُ بِكُمُ الْيُسْرَ وَلَا يُرِيدُ بِكُمُ الْعُسْرَ وَلِتُكْمِلُوا الْعِدَّةَ وَلِتُكَبِّرُوا اللَّـهَ عَلَىٰ مَا هَدَاكُمْ وَلَعَلَّكُمْ تَشْكُرُونَ ﴿١٨٥﴾
مقصودڽ : …… ﴿دڠن کتتڤن يڠ دميکين ايت﴾ الله مڠهندقي کامو براوليه کموداهن، دان اي تيدق مڠهندقي کامو منڠݢوڠ کسوکرن. دان جوݢ سوڤايا کامو چوکوڤکن بيلڠن ڤواسا ﴿سبولن رمضان﴾، دان سوڤايا کامو ممبسرکن الله کران منداڤت ڤتونجوقڽ، دان سوڤايا کامو برشکور
مسلمين دان مسلمات يڠ درحمتي الله،
سلامت هاري راي عيدالفطري دأوچڤکن کڤد سلوروە قوم مسلمين دان مسلمات. کيت بارو سهاج ملالوي تربية رمضان يڠ مروڤاکن سواتو ڤروسيس دالم ملاهيرکن همبا الله يڠ برتقوى يڠ برجاي ممرديکاکن ديري کيت درڤد 2 ڤنجاهن بسر ياٴيت ڤنجاجهن شيطان ڤڠݢودا دان ڤنجاجهن هوى نفسو. عيدالفطري مروڤاکن انوݢرە الله مك کيت واجب ايسيکنڽ دڠن عملن صالح، جاڠن دکوتورکن دڠن ڤرکارا معصية. إسلام تله مڠݢاريسکن ادب يڠ ترباٴيك دالم مڽمبوت هاري راي بوکنڽ دبيارکن کيت سسوک هاتي مڠيسيکنڽ مڠيکوت هوى نفسو. ماله کيت دمينتا اونتوق ممڤرباڽقکن لاٴوڠن تکبير ڤد مالم دان هاري راي بوکنڽ دبيارکن کيت منچمرکن هاري راي دڠن لاݢو يڠ برچڠݢه دڠن اݢام. سباݢايمان باڽق عبادة خصوص يڠ لاٴين ترماسوق صلاة بݢيتو جوݢ لاٴوڠن اذان دمولاٴي دڠن تکبير سرتا تيدق کتيڠݢلن تکبير هاري راي د مان د سان ممڤوڽاٴي حکمة يڠ ڤنتيڠ ياٴيت کيت واجب ميقيني بهاوا الله مها بسر دان مستي دداهولوي درڤد ڤرکارا لاٴين دسمڤيڠ مماستيکن کيت تيدق ممبسرکن کهندق هوى نفسو مڠاتسي کهندق الله سمادا دالم عبادة خصوص، ڤوليتيق، ايکونومي، سوسيال دان سبارڠ اوروسن دنيا کيت. .
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم اية 5 سورة الفاتحة :
إِيَّاكَ نَعْبُدُ وَإِيَّاكَ نَسْتَعِينُ ﴿٥﴾
مقصودڽ : مقصودڽ : اڠکاوله سهاج ﴿يا الله﴾ يڠ کامي سمبه، دان کڤد اڠکاوله سهاج کامي مموهون ڤرتولوڠن
ستياڤ عملن صالح يڠ کيت تونايکن ترماسوق صلاة، ڤواس، زکاة برتوجوان ملاهيرکن همبا الله يڠ برتقوى. ماله کيت اوچڤکن سکورڠ-کورڠڽ 17 کالي سهاري کتيك ممباچ سورة فاتحة بهاوا ڤڠاکوان تنتغ کيت هاڽ منجادي همبا الله بوکن همبا کڤد شيطان، هوى نفسو دان دنيا. مالڠڽ ڤڠحياتن ترهادڤ کلمة کهمباٴن يڠ دسبوت هاڽ ستاکت ترهنتي دمولوت تيدق مرسڤ کدالم سانوبري سهيڠݢ راماي د کالڠن اومت إسلام هاڽ ممڤو ممبوات عملن همبا سڤرتي صلاة، ڤواس، زکاة تتاڤي صلاتڽ تيدق ممڤو منچݢهڽ درڤد مندده عورة، ڤواساڽ تيدق ممڤو منچݢه ليده، تاڠن، تليڠا دان ڤنچاٴيندرا يڠ لاٴين درڤد ملاکوکن معصية، زکاتڽ تيدق ممڤو منچݢهڽ درڤد ماکن ڤرکارا حرام سڤرتي ربا دان رشوة. إسلام ڤد زمان کݢميلڠن إسلام د مان کأيندهن إسلام مودە دليهت کران ڤڠحياتن صفة همبا دالم کهيدوڤن سهارين سلف الصالح سداڠکن اورڠ بوکن إسلام ڤد هاري اين ݢاݢل مليهت کأيندهن إسلام عقيبة سيکڤ دان ڤراڠاي اومة إسلام سنديري يڠ ݢاݢل مڠحياتي صفة همبا دالم کهيدوڤن سهارين. ڤرکارا اين ترجادي عقيبة کچواين اومة إسلام سنديري يڠ منيڠݢل بودايا علمو دان عمل إسلامي درڤد کهيدوڤن سهيڠݢ مريك ݢاݢل ممبيذاکن انتارا حق دان باطل، إسلام دان جاهلية. سيدنا عمر بن خطاب رضى الله عنه ڤرنه مڽاتاکن: کالاو اڠکاو هندق مڠهينداري جاهلية، کناليله جاهلية ايت سنديري
نبي صلى الله عليه وسلم ڤرنه مڽاتاکن باݢايمان ادا عملن جاهيلية يڠ ماسيه دتروسکن اوليه سݢلينتير اومة إسلام عقيبة لبيه سوك منجادي همبا هوى نفسو دان جوݢ عقيبة کجاهيلن تنتڠ حرامڽ ڤرکارا ترسبوت
أَنَّ النَّبِيَّ صَلَّى اللَّهُ عَلَيْهِ وَسَلَّمَ قَالَ أَرْبَعٌ فِي أُمَّتِي مِنْ أَمْرِ الْجَاهِلِيَّةِ لَا يَتْرُكُونَهُنَّ الْفَخْرُ فِي الْأَحْسَابِ وَالطَّعْنُ فِي الْأَنْسَابِ وَالْاسْتِسْقَاءُ بِالنُّجُومِ وَالنِّيَاحَةُ وَقَالَ النَّائِحَةُ إِذَا لَمْ تَتُبْ قَبْلَ مَوْتِهَا تُقَامُ يَوْمَ الْقِيَامَةِ وَعَلَيْهَا سِرْبَالٌ مِنْ قَطِرَانٍ وَدِرْعٌ مِنْ جَرَبٍ – رواه مسلم
مقصودڽ : 4 ڤرکارا ڤد اومتکو درڤد ڤرکارا جاهلية يڠ مريك تيدق منيڠݢلکنڽ، إيأيت: ممبڠݢاکن درجة کتورونن، منچلا کتورونن، ممينتا هوجن دڠن بينتڠ دان مراتڤي ميت. دان بݢيندا صلى الله عليه وسلم مڽاتاکن: وانيتا يڠ مراتڤي ميت سکيراڽ تيدق برتوبة سبلوم منيڠݢل دنيا مك کلق د هاري قيامة دي اکن دڤاکايکن دڠن ڤاکاين درڤد ميڽق تار دان ڤاکاين دري کوديس.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم اية 63-65 سورة الفرقان:
وَعِبَادُ الرَّحْمَـٰنِ الَّذِينَ يَمْشُونَ عَلَى الْأَرْضِ هَوْنًا وَإِذَا خَاطَبَهُمُ الْجَاهِلُونَ قَالُوا سَلَامًا﴿٦٣﴾ وَالَّذِينَ يَبِيتُونَ لِرَبِّهِمْ سُجَّدًا وَقِيَامًا ﴿٦٤﴾ وَالَّذِينَ يَقُولُونَ رَبَّنَا اصْرِفْ عَنَّا عَذَابَ جَهَنَّمَ ۖ إِنَّ عَذَابَهَا كَانَ غَرَامًا ﴿٦٥﴾
مقصودڽ : دان همب-همب ﴿الله﴾ الرحمن ﴿يڠ دريضأيڽ﴾، اياله مريك يڠ برجالن د بومي دڠن سوڤن سنتون، دان اڤابيلا اورڠ٢ يڠ برلاکوان کورڠ ادب، هادڤکن کات٢ نيستا کڤد مريك، مريك منجواب دڠن ڤرکاتاٴن يڠ سلامت دري ڤرکارا يڠ تيدق دايڠيني; دان مريك يڠ تکون مڠرجاکن عبادة کڤد توهن مريك ڤد مالم هاري دڠن سجود دان برديري، دان جوݢ مريك يڠ بردعاء دڠن برکات: واهاي توهن کامي، سيسيهکنله عذاب نراك جهنم دري کامي، سسوڠݢوهڽ عذاب سيقساڽ ايت اداله مڠريکن
کهاڠتن مڽمبوت عيدالفطري تيدق ملالايکن کيت اونتوق سام٢ برمحاسبة تنتڠ حاصيل تربية رمضان يڠ بارو برلالو. سکيراڽ کرجا-کرجا دنيوي کيت سنتياس ترتاڽا-تاڽ حاصيلڽ سڤرتي ڤوکوق يڠ دتانم تله بربواە اتاو بلوم، ڤرنياݢاٴن يڠ دجالنکن داڤت اونتوڠ اتاو روݢي، رومه يڠ دبينا سودە سياڤ اتاو تربڠکالاي. بݢيتوله جوݢ دڠن تربية رمضان مستي کيت تاڽ سمأدا برجاي اونتوق ملاهيرکن کيت سباݢاي همبا توهن اتاو هاڽ ستاکت منجادي همبا رمضان سهاج
انتارا کجاياٴن تربية رمضان اياله ممبوليهکن کيت مميليکي 15 صفة همبا الله يڠ دسايڠي سباݢايمان يڠ دسبوت دالم ايات 63 – 77 سورة الفرقان. صفة ايت اياله [1] برجالن د موك بومي دڠن رندە ديري د مان اورڠ يڠ سومبوڠ دبنچي اوليه الله دان رسولڽ، تيدق دڤدوليکن اوليه الله، منجادي مخلوق يڠ هينا، هاتيڽ ترکونچي درڤد منريما کبنرن، دجاٴوهي سسام مأنسي، منجادي ڤڠيکوت ابليس ستروسڽ منجادي ڤڠهوني نراك جك تيدق برتوبة. [2] بيلا دچرچا اوليه اورڠ يڠ جاهيل اکن دبالس دڠن اوچڤن يڠ لمه لمبوت کڤد مريك دڠن تيدق ممبالس دڠن کبوروقکن. [3] ڤد وقتو مالم سنتياس ملقساناکن صلاة تهجد. . [4] سنتياس بردعاء کڤد الله سوڤايا دجاٴوهي سيقساٴن نراك جهنم. انتاراڽ سنتياس مڠعملکن سواتو دعاء نبي صلى الله عليه وسلم ياٴيت مموهون برليندوڠ درڤد 4 ڤرکارا بسر
اللَّهُمَّ إِنَّا نَعُوذُ بِكَ مِنْ عَذَابِ جَهَنَّمَ وَأَعُوذُ بِكَ مِنْ عَذَابِ الْقَبْرِ وَأَعُوذُ بِكَ مِنْ فِتْنَةِ الْمَسِيحِ الدَّجَّالِ وَأَعُوذُ بِكَ مِنْ فِتْنَةِ الْمَحْيَا وَالْمَمَاتِ – رواه مُسْلِم
مقصودڽ : يا الله! اکو برليندوڠ دڠن مو درڤد سيقسا نراك جهنم، دري سيقسا قبور دان اکو برليندوڠ دڠن مو درڤد فتنه دجال دان اکو برليندوڠ دڠن مو درڤد فتنه هيدوڤ دان ماتي
مسلمين دان مسلمات يڠ درحمتي الله،
فرمان الله دالم ايات 67 سورة الفرقان :
وَالَّذِينَ إِذَا أَنفَقُوا لَمْ يُسْرِفُوا وَلَمْ يَقْتُرُوا وَكَانَ بَيْنَ ذَٰلِكَ قَوَامًا
مقصودڽ : دان جوݢ مريك يڠ اڤابيلا ممبلنجاکن هرتاڽ، تيادله ملمڤاوي باتس دان تياد بخيل کدکوت; دان ﴿سباليقڽ﴾ ڤربلنجاٴن مريك اداله بتول سدرهان د انتارا کدوا-دوا سيکڤ ﴿بوروس دان بخيل﴾ ايت
صفة همبا الله يڠ دسايڠي لاݢي اياله [5] سنتياس ممبلنجاکن هرتاڽ دڠن برهاتي-هاتي تيدق ممبذير دان تيدق فول کدکوت. جك ڤد بولن رمضان يڠ لڤس سڤاتوتڽ منجادي بولن جيمت چرمت تتاڤي دجاديکن بولن ممبذير عقيبة ترلالو مڠيکوت هوى نفسو. اڤاته لاݢي دالم مڽمبوت هاري راي د مان سواتو کاجين تيڠکه لاکو ڤربلنجاٴن موسيم ڤراياٴن يڠ دبوات اوليه جابتن ڤڠوروسن سومبر دان ڤڠاجين ڤڠݢونا، Fakulti Ekologi مأنسي، اونيۏرسيتي ڤوترا مليسيا ﴿UPM﴾ منونجوقکن اورڠ راماي، تراوتماڽ وانيتا د نݢارا اين بربلنجا کيرا٢ 81.1 ڤراتوس اتاو ملبيهي 2 کالي ݢندا اونتوق مڽدياکن ڤلباݢاي کلڠکڤن مڽمبوت عيدالفطري بربنديڠ بولن بياس
فرمان الله دالم ايات 68 سورة الفرقان :
وَالَّذِينَ لَا يَدْعُونَ مَعَ اللَّـهِ إِلَـٰهًا آخَرَ وَلَا يَقْتُلُونَ النَّفْسَ الَّتِي حَرَّمَ اللَّـهُ إِلَّا بِالْحَقِّ وَلَا يَزْنُونَ ۚ وَمَن يَفْعَلْ ذَٰلِكَ يَلْقَ أَثَامًا ﴿٦٨﴾
مقصودڽ : دان جوݢ مريك يڠ تيدق مڽمبه سسواتو يڠ لاٴين برساما-سام الله، دان تيدق ممبونوە جيوا يڠ دحرامکن الله ممبونوهڽ، کچوالي دڠن جالن يڠ حق ﴿يڠ دبنرکن اوليه شرع﴾، دان تيدق ڤولا برزنا; دان سسياڤ ملاکوکن يڠ دمکين، اکن منداڤت بالسن دوساڽ
صفة ک-[6] تيدق ممڤرسکوتوکن الله دڠن مخلوقڽ ياٴيت منجاٴوهکن ديري درڤد ڤربواتن شرك. ڤد هاري اين کيت داڤت مليهت سماکين برکمبڠ ڤميکيرن بيباس ترماسوق إسلام Liberal يڠ برݢرق دڠن اݢيندا ترسمبوڽي ياٴيت :A: اونتوق مڠݢوݢورکن اݢام سچارا سڤنوهڽ درڤد مشارکة ياٴيت مميسهکن اݢام درڤد ڤنديديقن، منجاٴوهکن شريعة إسلام درڤد کدودوقكنڽ سباݢاي سومبر ڤروندڠن دان مڠاساسکن ايکونومي د اتس داسر ربا
B: اونتوق منجاٴوهکن فکرة اتاو ڤميکيرن مانسي درڤد ستياڤ يڠ ممڤوڽاٴي کاٴيتن دڠن روح، وحي دان عالم غائب دان درڤد سݢالا ايکاتن دڠن اخلاق، عقيدة دان کأيمانن کڤد الله. C: اونتوق ممرتابتکن کتوانن عقل، کبندأن، دان کتيدق ڤرچيأن کڤد اݢام دان وحي ﴿الحاد﴾ دالم ستياڤ اوروسن کهيدوڤن دان منجاديکن إسلام هاڽ سباݢاي اݢام روحاني سمات-مات دان منولق اݢام سباݢاي ڤننتو دان ڤينچورق ڤرجالنن هيدوڤ برمشارکة. ماله سمڤاي سواتو ڤريڠکت ݢولوڠن اين مڠحلالکن مرتد، بودايا سوڠسڠ ﴿ LGBT ﴾، ماهو مڠهاڤوسکن بادن اݢام.
صفة – [7] تيدق ممبونوە مانسي ملاٴينکن اڤ يڠ دبنرکن اوليه شرع. [8] تيدق برزنا. بيلا کيت مليهت کڤد statistik کيس بونوه، زنا دان مريبقڽ کيس بواڠ بايي دالم نݢارا مک سموا اين منونتوت کڤد ڤمرکاسأن اوندڠ٢ شريعة. کداتڠن ڤنجاجه تله ممبهاݢيکن کواس محکمة Sivil يڠ لبيه تيڠݢي بربنديڠ محکمة شريعة. چونتوهڽ ستاکت اين بيداڠ کواس جناية محکمة شريعة ڤاليڠ تيڠݢي د مليسيا هاڽ بوليه مڠحکوم ستاکت maksimum 3 تاهون ڤنجارا، دندا maksimum RM5,000 دان سباتن تيدق لبيه 6 کالي اتاو kombinasi انتاراڽ. اياڽ لبيه رندە دري محکمة majistret. اوليه ايت اوسها دالم ممڤرکاساکن کواس محکمه شريعة مستي دلاکوکن سݢرا دان واجب دسوکوڠ اوليه سموا اهلي ڤرليمن براݢام إسلام اݢر مسئله کروسقن عقيدة، کرونتوهن اخلاق، ڤنيڠکتن جناية د کالڠن اومة إسلام سنديري داڤت دتاڠني براساسکن اݢام بوکنڽ هوى نفسو.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم ايات 71-74 سورة الفرقان :
وَمَن تَابَ وَعَمِلَ صَالِحًا فَإِنَّهُ يَتُوبُ إِلَى اللَّـهِ مَتَابًا ﴿٧١﴾ وَالَّذِينَ لَا يَشْهَدُونَ الزُّورَ وَإِذَا مَرُّوا بِاللَّغْوِ مَرُّوا كِرَامًا ﴿٧٢﴾ وَالَّذِينَ إِذَا ذُكِّرُوا بِآيَاتِ رَبِّهِمْ لَمْ يَخِرُّوا عَلَيْهَا صُمًّا وَعُمْيَانًا ﴿٧٣﴾ وَالَّذِينَ يَقُولُونَ رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا ﴿٧٤﴾
مقصودڽ : دان سسياڤ يڠ برتوبة سرتا برعمل صالح، مك سسوڠݢوهڽ ﴿دڠن ايت﴾ دي برتوبة کڤد توهنڽ دڠن سبنر-بنر توبة; دان مريك ﴿يڠ دريضأي الله ايت اياله اورڠ-اورڠ﴾ يڠ تيدق مڠحاضيري تمڤت٢ ملاکوکن ڤرکارا٢ يڠ دلارڠ، دان اڤابيلا مريك برتمبوڠ دڠن سسواتو يڠ سيا-سيا، مريك ملالويڽ دڠن چارا ممبرسيهکن ديري درڤدڽ. دان جوݢ مريك ﴿يڠ دريضأي الله ايت اياله اورڠ-اورڠ﴾ يڠ اڤابيلا دبري ڤرايڠتن دڠن اية٢ کترڠن توهن مريك، تيدقله مريك توندوق مندڠرڽ سچارا اورڠ٢ يڠ ڤکق دان بوتا. دان جوݢ مريك ﴿يڠ دريضأي الله ايت اياله اورڠ-اورڠ﴾ يڠ بردعاء دڠن برکات: “واهاي توهن کامي، بريله کامي براوليه دري استري-استري دان ذرية کتورونن کامي: ڤرکارا٢ يڠ مڽوکاکن هاتي مليهتڽ، دان جاديکنله کامي امام ايکوتن باݢي اورڠ٢ يڠ ﴿ماهو﴾ برتقوى
صفة همبا الله يڠ دسايڠي ستروسڽ اياله [9] سنتياس برتوبة کڤد الله. [10] سنتياس مڠرجاکن عمل صالح. [11] تيدق منجادي سقسي ڤلسو [12] بيلا برتمو اورڠ يڠ سوك ممبوات ڤربواتن تيدق برفائدة، تيدق دلاينيڽ اونتوق منجاݢ کحرمتن ديري ترماسوق تيدق ترليبت دڠن مجليس معصية. [13] سنتياس منريما ڤرايڠتن دان اراهن الله سبحانه وتعالى دڠن هاتي يڠ تربوك تنڤا راݢو-راݢو. [14] سنتياس بردعاء سوڤاي دکورنياکن استري دان انق٢ يڠ مڽنڠکن هاتي. [15] سنتياس بردعاء سوڤاي منجادي ڤميمڤين اونتوق کڤد اورڠ٢ يڠ برتقوى کران ڤميمڤين برتقوى يڠ منجامين سسأورڠ ڤميمڤين ايت berintegriti دان تاکوتکن الله دالم ملقساناکن توݢس-توݢسڽ سهيڠݢ منجاٴوهي رشوة، ڤچه أمانة. کݢاݢلن مميليکي صفة تقوى مڽببکن رعية اکن ترتيندس دمي منڠݢوڠ کميواهن هيدوڤ ڤميمڤين. کتيك رعية ترڤقسا مميکول ببانن GST دتمبه ڤولا کناٴيقكن هرݢ ميڽق سميڠݢو سبلوم راي سڤاستيڽ منمبهکن لاݢي ببانن کوس سارا هيدوڤ. ڤمبذيران تروس برلاکو کتيك نݢارا منمبهکن لاݢي ببانن هوتڠ يڠ باکل ملتقکن نݢارا دالم جورڠ مفلس. ايڠتله سواتو اوڠکڤن خليفة عمر بن عبدالعزيز : سکيراڽ ڤميمڤين مسکين مك رعية اکن مراساٴي نعمة ککاياٴن تتاڤي بيلا ڤميمڤين تڠݢلم دالم ککاياٴن مك رعية اکن مندريتا دڠن کميسکينن
فرمان الله سبحانه وتعالى دالم سورة البقرة ايات 103:
وَلَوْ أَنَّهُمْ آمَنُوا وَاتَّقَوْا لَمَثُوبَةٌ مِّنْ عِندِ اللَّـهِ خَيْرٌ ۖ لَّوْ كَانُوا يَعْلَمُونَ ﴿١٠٣﴾
مقصودڽ : “دان سأندايڽ مريك ايت تتڤ برايمان دان برتقوى نسچاي مريك اکن منداڤت ڤاهلا﴾; سسوڠݢوهڽ ڤهالا دري سيسي الله ايت اداله لبيه باءيك، سأندايڽ مريك مڠتاهويڽ“.
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
KHUTBAH KEDUA
اللهُ أَكْبَرُ ﴿ 3 كالي ﴾ اللهُ أَكْبَرُ ﴿ 3 كالي ﴾ اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ لاإِلهَ إِلا اللهُ وَحْدَهُ لا شَرِيْكَ لَهُ ، وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ ، اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ .أَمَّا بَعْدُ..فَيَا أَيُّهَا المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ المُتَّقِيْنَ …فرمان الله دالم ايات 60 سورة الأنفال :
وَأَعِدُّوا لَهُم مَّا اسْتَطَعْتُم مِّن قُوَّةٍ وَمِن رِّبَاطِ الْخَيْلِ تُرْهِبُونَ بِهِ عَدُوَّ اللَّـهِ وَعَدُوَّكُمْ وَآخَرِينَ مِن دُونِهِمْ لَا تَعْلَمُونَهُمُ اللَّـهُ يَعْلَمُهُمْ ۚ وَمَا تُنفِقُوا مِن شَيْءٍ فِي سَبِيلِ اللَّـهِ يُوَفَّ إِلَيْكُمْ وَأَنتُمْ لَا تُظْلَمُونَ ﴿٦٠﴾
مقصودڽ : “دان سدياکنله اونتوق مننتڠ مريك ﴿موسوه يڠ منچروبوه﴾ سݢالا جنيس کقواتن يڠ داڤت کامو سدياکن دان دري ڤاسوقکن-ڤاسوقکن برکود يڠ لڠکڤ سديا، اونتوق مڠݢرونکن دڠن ڤرسدياٴن ايت موسوە الله دان موسوە کامو سرتا موسوه-موسوه يڠ لاٴين دري مريك يڠ کامو تيدق مڠتهويڽ; سداڠ الله مڠتهويڽ دان اڤ سهاج يڠ کامو بلنجاکن ڤد جالن الله اکن دسمڤورناکن بالسنڽ کڤد کامو دان کامو تيدق اکن دأنياي.”
مسلمين دان مسلمات يڠ درحمتي الله
کتيك کيت سام٢ ملاٴوڠکن کلمة کمناڠن دالم تکبير هاري راي ماريله کيت سام٢ ممنوهي شرط کمناڠن سوڤايا اي داڤت دچاڤاي. ماريله کيت سام٢ ممبينا کقواتن اومة إسلام اݢر تيدق لاݢي دڤرمأين دان دڤرکوتق-کتيقکن اوليه موسوە اسلام. انتارا سومبر کقواتن يڠ بوليه دسبوتکن د سيني اياله [1] مڠإخلاصکن نية دالم سݢالا تيندق تندوق. کإخلاصن اکن ممبري کقواتن دان ممودهکن کيت ملقساناکن ڤرينته الله دان منجاٴوهي سݢالا لارڠنڽ. [2] منافيکن سموا کقواتن سلاٴين دري کقواتن الله. اينله يڠ سريڠ دلفظکن اوليه سأورڠ مؤمن دڠن ذکرڽ: لا حول ولا قوة إلا بالله [3] ملڠکڤکن دڠن علمو إسلام يڠ ممبنتو کيت ممباڠونکن سومبر انسان دان مڠوروسکن کهيدوڤن دنيا. [4] ملاکوکن عملن صالح سام اد دالم بنتوق عبادة اتاو ممبري خدمة کڤد مشارکة، اتاو منونايکن کواجيڤن ترهادڤ الله، ديري سنديري دان جوݢ کڤد اورڠ لأين. [5] تيدق مراس لمه دالم مڠهادڤي اڤ٢ کادأن. [6] منچاري سومبر رزقي يڠ حلال سوڤايا تيدق برݢنتوڠ دڠن اورڠ لاين، مڠهيندرکن ديري دري ممينتا-مينتا دان مراٴيه سيمڤاتي درڤد اورڠ لأين. سلاٴين ايت، کيت داڤت مڽلامتکن ديري کيت دري هرتا يڠ تيدق حلال کران ايت اکن منججسکن هوبوڠن کيت دڠن الله يڠ مها قوة دان ڤرکاس، تمڤت کمبالي سݢالا کقواتن دان تياد کقواتن يڠ سبنرڽ ملاٴينکن کقواتنڽ.
مسلمين دان مسلمات يڠ درحمتي الله
کقواتن يڠ دبينا اکن ممبنتو کيت اونتوق مڠمباليکن سمولا کساتوان دان کبڠکيتن اومة إسلام يڠ بݢيتو لام ترتيندس. دنيا مڽقسيکن ساتو دمي ساتو نݢارا إسلام دموسنهکن اوليه موسوە إسلام ترماسوق ملالوٴي تاڠن اومة إسلام سنديري سباݢايمان د سريا، يمن، عراق، أفغانستان دسمڤيڠ ڤندريتاٴن ساودارا سأݢام د Myanmar دان ببراڤا نݢارا لأين. تيدق کتيڠݢلن دڠن ڤرمڤسن تانه وقف فلسطين سجڠکل دمي سجڠکل اوليه zionis يهودي تراوتام دالم merealisasikan ڤمبيناٴن إسرائيل راي يڠ دإيدامکن يڠ مليڤوتي ولاية مصر دري سوڠي نيل، سبهاݢين ولاية عرب سعودي، سلوروە ولاية لبنان، سبهاݢين ولاية سريا، سلوروە ولاية جوردان، سبهاݢين ولاية تورکي دان سبهاݢين ولاية عراق د ڤرباتسن سوڠاي فُرات.د مصر مڽقسيکن باݢايمان کراجاٴن بونيکا يهودي تله مڠهالاو رعية يڠ براد سکيتر سوڠاي نيل اتس السن ماهو ممبينا ڤرومهن مودين يڠ اخيرڽ اکن دجوال کڤد يهودي. ماناکالا کباڽقن نݢارا سکيتر فلسطين دچتوسکن ڤڤراڠن سودارا سڤرتي عراق، لبنان، سريا د مان اي دبيارکن تروس برلاکو تنڤا اوسها برسوڠݢوه اونتوق مڠهنتيکنڽ باݢي مماستيکن کرجا جاهت zionis يهود دالم ممبينا إسرائيل راي تيدق ترݢندالا. بݢيتو جوݢ ببراڤا سيري ڤڠبومن د تورکي د مان باݢي منچتوس هورو-هارا سوڤايا تياد سبواە نݢارا إسلام ڤون امان دان قوة يڠ بوليه مرنچتکن ڤرنچاڠن جاهت zionis يهودي. اوليه ايت اومة إسلام واجب کمبالي برساتو اتس داسر إسلام اݢر تيدق تروس منجادي بواە چاتور کڤد موسوە اسلام . اسلامله نسچاي کيت سلامت دونيا احيرة
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
سلام عيد الفطري دأوچڤکن کڤد سلوروه قوم مسلمين دان مسلمات.باڽقکن برصدقه اݢر مريك يڠ ممرلوکن بنتوان توروت برݢمبيرا دان زياراهيله سانق ساودارا ڤد هاري يڠ موليا اين باݢي مراڤتکن لاݢي تالي ڤرساودارأن. ربوتله ڤلواڠ اونتوق منمبهکن ساهم اخيرة دڠن برڤواسا انم هاري دبولن شوال باݢي مڽاهوت سبدا نبيe: مَنْ صَامَ رَمَضَانَ ثٌمَّ أَتْبَعَهُ سِتًّا مِنْ شَوَّال كَانَ كَصِيَامِ الَّدهْرِ (رواه مسلم )
مقصودڽ : سسياڤ يڠ تله برڤواس فرض رمضان کمودين دإيکوتي ڤولا دڠن برڤواس 6 هاري د بولن شوال مك اداله ڤاهالاڽ سڤرتي دي برڤواس سڤنجڠ تاهون
اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ وَعَدُوِّهِمْ , اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا , اللّهُمَّ انْصُرْ إِخْوَانَنَا المُسْلِمِيْنَ فِى مصر وَفِى فَلَسْطِين وَفِى سوريا وَفِى Myanmar وَفِى تَايْلَنْدِ وَفِى بَلَدِنَا ماليزيا اللّهُمَّ انْصُرِ المُجَاهِدِيْنَ الَّذِيْنَ يُجَاهِدُوْنَ فِي سَبِيْلِكَ فِي كُلِّ زَمَانٍ وَمَكَانٍ . اللّهُمَّ يَا مُنْزِلَ الكِتَابِ وَ يَا مُجْرِيَ السَّحَابِ وَ يَاهَازِمَ الأحْزَابِ اِهْزِمْهُمْ وَانْصُرْنَا عَلَيْهِمْ , اللّهُمَّ عَلَيْكَ بِاليَهُوْدِ وَمَنْ وَالاهُمْ , اللّهُمَّ عَلَيْكَ بِالنَّصَارَى وَمَنْ وَالاهُمْ , اللّهُمَّ عَلَيْكَ بِالهُنَوْدِ وَمَنْ وَالاهُمْ , اللّهُمَّ عَلَيْكَ بِالأمِيرِكَان وَمَنْ وَالاهُمْ , اللّهُمَّ عَلَيْكَ بِالِبرِيطَان وَمَنْ وَالاهُمْ , اللّهُمَّ عَلَيْكَ بِأَحْزَابِ المُشْرِكِيْنَ الطَّاغِيْنَ الظَّالِمِيْنَ وَمَنْ وَالاهُمْ , اللّهُمَّ دَمِّرْهُمْ تَدْمِيْرًا وَ تَبِّرْهُمْ تَتْبِيْرًا وَاجْعَلْهُمْ هَبَاءً مَنْثُوْرًا اللّهُمَّ انْصُرْ مَنْ نَصَرَ دِيْنَكَ وَاخْذُلْ مَنْ خَذَلَ دِيْنَكَ , اللّهُمَّ أَعِزَّ الإسْلامَ وَالمُسْلِمِيْنَ وَأَذِّلَّ الشِّرْكَ وَالمُشْرِكِيْنَ وَدَمِّرْ أَعْدَاءَ الدِّيْنِ وَانْصُرْ عِبَادَكَ المُؤْمِنِيْنَ . اللَّهُمَّ إِنِّا نعُوذُبِكَ مِنْ البَرَصِ، وَالجُنُونِ، وَالجُذَامِ، وَمِنْ سَيِّءِ الأَسْقَامِ تَحَصَّنَّا بِذِى الْعزَّةِ وَالْجَبَرُوْتِ وَاعَتَصَمْنَا بِرَبِّ الْمَلَكُوْتِ وَتَوَكَّلْنَا عَلَى الْحَيِّ الَّذِى لاَ يَمُوْتُ اللّهُمَّ اصْرِفْ عَنَّا هَذا الْوَبَاءَ وَقِنَا شَرَّ الرَّدَى وَنَجِّنَا مِنَ الطَّعْنِ والطَّاعُوْنِ وَالْبَلاَءِ بِلُطْفِكَ يَا لَطِيفُ يَا خَبِيْرُ إِنَّكَ عَلَى كُلِّ شَيْءٍ قَدِيْرٌ اللّهُمَّ تَقَبَّلْ مِنَّا صَلاتَنَا وَصِيَامَنَا وَقِيَامَنَا وَزَكَاتَنَا وَجَمِيْعَ حَسَنَاتِنَا وَاجْعَلْهَا خَالِصَةً لِوَجْهِكَ الكَرِيْم . رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ . سبُحْاَنَكَ اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ ِللهِ رَبِّ العَالَمِيْنَ
Filed under: Khutbah Aidil Fitri, Khutbah Terbaru | Leave a comment »


text:
کابينيت برستوجو دڠن ڤلقساناءن ضرورة باݢي مناڠني ڤنولرن کوۏيد-19.
ڤرکارا ايت دڤوتوسکن دالم مشوارت خاص هاري اين يڠ دڤڠروسيکن اوليه ڤردان منتري⹁ محى الدين ياسين دڤوتراجاي.
“توڠݢو ڤڠعمومن⹁” کات سأورڠ منتري يڠ اڠݢن نامڽ ددهکن کتيک دهوبوڠي اخبر مليسياکيني.
لڠکه ايت دأمبيل سوسولن کتيدقتنتوان برتروسن دالم نݢارا دان کتيک محى الدين بردڤن دسقن درڤد لوار دان دالم.
سمنتارا ايت⹁ ممتيق سومبر ذ مليسيان اينساءيت ﴿The Malaysian Insight﴾ ملاڤورکن ڤرکاتاءن ضرورة ايت هاروس دڤاکيجکن سمولا سوڤاي تيدق منچتوسکن راس ڤانيق دکالڠن رعيت⹁
“مريک تق اکن ڤڠݢيل ضرورة⹁ تتاڤي نام بارو لاءين. سسواتو يڠ برکاءيتن دڠن کوۏيد-19⹁” منوروت سومبر ايت.
دفاهمکن باهوا محى الدين دجاڠک مڠادڤ يڠ دڤرتوان اݢوڠ باݢي منداڤتکن ڤرکنن بݢيندا.
باݢايمانڤون⹁ ڤرکارا اين ماسيه تيدق داڤت دصحکن.
سمنتارا ايت⹁ ڤي. اين. بي. بي. سي. ڤورتل ملاڤورکن کراجاءن اکن مڠعمومکن ضرورة کصيحتن دالم تيمڤوه تردکت باݢي لبيه تومڤوان کڤد اوسها مناڠني ايسو ڤنولرن کوۏيد-19.
ممتوق سومبر⹁ ڤورتل رسمي کلب ڤڽوکوڠ کراجاءن ڤريکاتن ناسيونل ايت برکات محى الدين سوده منداڤتکن ڤندڠن ڤوليس⹁ تنترا⹁ مجليس کسلامتن نݢارا⹁ ڤجابت ڤݢوام نݢارا دان کمنتريان کصيحتن مليسيا.
“باݢايمانڤون⹁ اورڠ راماي تيدق ڤرلو بيمبڠ کرانا اي بوکن ڤرينته برکوروڠ دان مريک ماسيه بوليه کلوار دري رومه اونتوق ممبلي بارڠن کڤرلوان هاريان سڤرتي بواسا دڠن شارت ڤرلو مماتوهي ايس او ڤي دتتڤکن کراجاءن⹁” کاتڽ.


text:
هاري اين⹁ منتري بسر ڤيراق⹁ احمد فيصل ازومو دري ڤرتي ڤريبومي برساتو مليسيا تله کاله دالم اوندي ڤرچاي دديوان اوندڠن نݢري ڤيراق.
دالم سيتواسي ڤوليتيک يڠ ݢنتيڠ ڤد ساعت اين⹁ ڤ.ڤ.ب.م. منريما تمڤارن هيبت اڤابيلا ديوان اوندڠن نݢري ڤيراق منولق منتري بسر يڠ مروڤاکن ڤميمڤين کنن ڤرتي ايت.
اونتوق ريکود⹁ احمد فيصل ازومو ايله تيمبالن ڤريسيدن ڤرتي ڤريبومي برساتو مليسيا.
درڤد 33 ادون کراجاءن درڤد ڤريکاتن ناسيونل دان امنو⹁ هاڽ سڤولوه ادون مڽوکوڠ بلياو.
دون ڤيراق ممڤوڽاءي 59 ادون⹁ نامون هاڽ 48 ادون يڠ حاضير مانکالا 11 ادون تيدق حاضير سماس اوندين تدي.
اڤاکه کجادين دڤيراق اين ممبري ݢمبارن ترهادڤ تهڤ سوکوڠن بلوک کراجاءن کڤد ڤ.ڤ.ب.م. دڤريڠکت ڤرسکوتوان؟
ڤريکاتن ناسيونل سباݢاي سبواه ݢابوڠن ڤوليتيک تيدق ممڤوڽاءي ماجوريتي دديوان رعيت⹁ نامون دسوکوڠ اوليه باريسن ناسيونل⹁ ݢابوڠن ڤرتي ساراوق⹁ ڤرتي برساتو سابه سرت سأورڠ اهلي ڤرليمن بيبس اونتوق ممبنتوق کراجاءن.
نامون ترداڤت ڤرݢيسيرن سچارا تربوک دأنتارا ڤميمڤين ڤ.ڤ.ب.م. دان ڤرتي يڠ مڽوکوڠ ڤريکاتن ناسيونل⁏ سهيڠݢکن اهلي ڤرليمن کراجاءن سنديري منونتوت تن سري محي الدين ياسين ممبوقتيکن بلياو کيني ماسيه ممڤوڽاءي سوکوڠن ماجوريتي.
ڤد کتيک اين⹁کراجاءن ممڤوڽاءي 111 اهلي ڤرليمن ﴿دڠن سوکوڠن سأورڠ اهلي ڤرليمن بيبس﴾⹁ مانکالا ڤمبڠکڠ ممڤوڽاءخ 108 اهلي ڤرليمن.
ڤرسوءالن يڠ سريڠ دبڠکيتکن اوليه ڤمبڠکڠ اداله⹁ اداکه کسموا 111 اهلي ڤرليمن کراجاءن ترسبوت ماسيه مڽوکوڠ محي الدين ڤد کتيک اين؟
ڤريستيوا دڤيراق تله منونجوقکن بهاوا ادون کراجاءن سنديري تيدق لاݢي برسام کڤيمڤينن دباوه تيمبالن ڤريسيدن ڤ.ڤ.ب.م.
نامون⹁ والاوڤون کاله⹁ احمد فيصل تله ممبوقتيکن بهاوا بلياو براني دان برسديا مڠهادڤي اوندي ڤرچاي.
ڤرسوءالنڽ⹁ اداکه ديوان رعيت اکن مڠاداکن اوندي ڤرچاي دان اوندي تيدق ڤرچاي ترهادڤ تن سري محي الدين؟


text:
سلطان سلاڠور⹁ سلطان شرف الدين ادريس شاه برتيته ملارڠ ڤڠݢوناءن کلمة الله دالم کيتب باءيبل ترجمهن بهاس ملايو اتاو ڤرچيتقن اڤ٢ بوکو دان توليسن اݢام کريستيان.
بݢيندا برتيته⹁ اي باݢي ممليهارا کلمة سوچي اومة إسلام ايت يڠ مان کلمة الله ايله کلمة سوچي اومة إسلام مرجوعع کڤد توهن يڠ مها اسا يڠ ممڤوڽاءي صفة٢ کسمڤورناءن.
“بيتا مڠاولاڠي ڤنديرين بيتا بهاوا کلمة الله ايله سواتو کلمة سوچي اومة إسلام دان هاڽ بوليه دݢوناکن اونتوق مرجوع کڤد توهن يڠ مها اسا يڠ ممڤوڽاءي صفة٢ کسمڤورناءن.
“کلمة الله سام سکالي تيدق بوليه دلتقکن دتمڤت يڠ ساله اتاو دݢوناکن سلاءين درڤد مقصود توهن يڠ مها اسا يڠ منجادي اسس ڤݢڠن عقيدة اومة إسلام. نامون دميکين سکيراڽ ڤرکاتاءن “توهن” دݢوناکن سباݢاي ترجمهن کڤد ڤرکاتاءن “God”⹁ بيتا تياد هالڠن اتس ڤڠݢوناءن ڤرکاتاءن “توهن” ترسبوت⹁” تيته بݢيندا دالم ساتو کڽاتاءن هاري اين.
ڤد 10 مچ لالو⹁ مهکمه تيڠݢي کوالا لومڤور مموتوسکن بهاوا کراجاءن تله ملاکوکن کسيلڤن دالم مڠلوارکن لارڠن ڤڠݢوناءن کلمة “الله” ڤد تاهون 1986 کڤس مشارکت بوکن إسلام.
جوسترو⹁ مهکمه سام مموتوسکن سأورڠ وانيتا کريستيان يڠ بربڠسا ملاناو برحق مڠݢوناکن کلمة “الله” اونتوق توجوان کأݢاماءن دان ڤنديديقن.
حکيم نور بي عريفن ممبنرکن تيندقن اوندڠ٢ اوليه جيل ائلند دالم کملوت يڠ برلاروتن همڤير 13 تاهون.
ڤد 11 مي 2008⹁ چکرا ڤادت برجودول ‘چارا هيدوڤ دالم کراجاءن الله’⹁ ‘هيدوڤ بنر دالم کراجاءن الله’ دان ‘عبادة يڠ بنر دالم کراجاءن الله’⹁ تله درمڤس درڤد جيل ائلند سباءيق دي تيبا دترمترمينل تمبڠ موره (ايل. سي. سي. تي.) دسڤڠ.
دالم ڤڠحکيمنڽ⹁ نور بي برکات ارهن اوليه کمنترين دالم نݢري ڤد 1986 اونتوق تيدق ممبنرکن ڤڠݢوناءن امڤت ڤرکاتاءن “الله⹁ بيت الله⹁ کعبة دان صلاة” مڽالهي اوندڠ٢ دان تيدق راسيونل.
“ڤڠݢوناءن ڤرکاتاءن ايت تيدق اکن مڠݢڠݢو کتنترامن عوام⹁” کاتڽ.
نور بي برکات ڤرکاتاءن ايت جوݢ بوليه دݢوناکن اونتوق توجوان ڤڠاجرن کران تله دݢوناکن لبيه 400 تاهون.
کراجاءن ڤرسکوتوان ڤد 15 مچ لالو مڠموکاکن رايوان مڠناءي حق مڠݢوناکن کلمة الله دکالڠن مشارکت بوکن براݢام إسلام کيني کڤريڠکت مهکمه رايوان.
ڤرکارا ايت دصحکن اوليه ڤݢوام چارا نݢارا عبد الرزاق موسا.
دالم ڤد ايت⹁ سلطان شرف الدين منݢسکن اي جوݢ اداله سلارس دڠن کڤوتوسن مهکمه ڤرسکوتوان ددالم کيس تيتولر رومن کيثوليک ارچبيشوڤ ءوف کوالا لومڤور ملاون منتري دالم نݢري ڤد تاهون 2014 دان فطوى يڠ دوارتاکن دنݢري سلاڠور ڤد 18 فيبرواري 2010 يڠ مڽاتاکن بهاوا کلمة الله تيدق بوليه دݢوناکن اتاو دساماکن ادڠن توهن باݢي اݢام٢ بوکن إسلام يڠ لاءين.
“اداله منجادي کواجيڤن باݢي اورڠ إسلام اونتوق مڽکت ڤڠݢوناءن کلمة الله جک ترداڤت اونسور٢ ڤڽالهݢوناءن اتاو ڤڠهيناءن ترهادڤ کلمة الله ترسبوت.
“بيتا منݢسکن بهاوا اداله منجادي تڠݢوڠجاوب سموا اومة إسلام تراوتاماڽ اومة إسلام دنݢري سلاڠور اونتوق منجاݢ کسوچين کلمة الله ڤد ستياڤ ماس دان ددالم اڤ جوا کأداءن سکاليڤون.
“بيتا جوݢ منيتهکن اݢر رعيت بيتا يڠ بوکن براݢام إسلام دنݢري سلاڠور سنتياس اکور دان مماتوهي لارڠن ڤڠݢوناءن کلمة الله سڤرتيمان يڠ دڤراونتوقکن دباوه ايناکمن اݢام بوکن إسلام (ڤڠاولن ڤرکمباڠن دکالڠن اورڠ إسلام⹁ 1988) يڠ تله دوارتاکن ڤد 7 جولاي 1988⹁” تيته بݢيندا.
تيته بݢيندا سباݢاي کتوا اݢام إسلام سلاڠور⹁ بݢيندا تتڤ اکن ممڤرتاهنکن کسوچين کلمة الله اين کران ممليهارا کسوچين کلمة الله اين اداله منجادي تونتوتن اݢام.


text:
ديوک ايدينبرى دان سوامي راتو ايليزابث II⹁ ڤوترا فيليڤ تله مڠکت دأيستان ويندسور سبنتر تادي ڤد اوسيا 99 تاهون.
ممتيق سبواه کڽاتاءن درڤد ايستان باکيڠهم هاري اين:
“اداله دڠن ڤنوه دوکاچيتا دولي يڠ مها موليا بݢيندا کوءين مڠعمومکن کمڠکتن سوامي ترچينتا بݢيندا⹁ دولي يڠ مها موليا ڤوترا فيليڤ⹁ ديوک ايدينبرى. بݢيندا تله مڠکت ڤاݢي تادي دأيستان ويندسور. سݢالا ڤڠعمومن سلانجوتڽ اکن دبوات ڤد ماس يڠ سسواي. کرابت دراج (يوناءيتد کيڠدوم) اکن برسام-سام دڠن ورݢ سلوروه دنيا دالم برکابوڠ برايکوتن کمڠکتن بݢيندا.”
“It is with deep sorrow that Her Majesty The Queen announces the death of her beloved husband, His Royal Highness The Prince Philip, Duke of Edinburgh. His Royal Highness passed away peacefully this morning at Windsor Castle. Further announcements will made in due course. The Royal Family join with people around the world in mourning his loss.”
بݢيندا مروڤاکن سوامي دراج ڤاليڠ لاما مندودوقي تختا دالم سجاره بريتن⹁ دان هاڽ ببراڤا بولن سبلوم مڽمبوت هاري جادي بݢيندا ک-100 ڤد بولن جون.
ڤوترا فيليڤ تله ڤولڠ کأيستان ويندسور ڤد 16 مچ ستله تيڠݢل دهوسڤيتل سلاما سبولن. بݢيندا ڤد مولاڽ منريما راوتن اونتوق جڠکيتن کومن نامون کمودينڽ منجالني ڤمبدهن جنتوڠ.
ساتو نوتيس کمڠکتن بݢيندا تله دڤاڤرکن ڤد ڤاݢر ايستان باکيڠهم سڤرتي بياسا. والاو باݢايماناڤون⹁ نوتيس ترسبوت کمودينڽ دتورونکن باݢي مڠايلوکن برلاکوڽ کسسقن اورڠ راماي.
وابق کوۏيد-19 اکن ممباوا ايمڤک بسر کڤد استعادت ڤمقمن بݢيندا ڤوترا فيليڤ. دڠن کاولن دان کتتڤن کتت عقيبة ڤنولرن وابق کوۏيد-19⹁ سݢالا جنيس ايليمن عوم باݢي استعادت ترسبوت تيدق اکن دلقساناکن سچارا بياسا.
ڤوترا فيليڤ سبلوم اين تلهڤون دلاڤورکن دالم کأداءن ݢريڠ عقيبة کصيحتن بݢيندا. بݢيندا تله مڠعمومکن اکن مناريق ديري درڤد ڤرتموان دراج ڤد بولن مي 2017. کالي تراخير بݢيندا دليهت منچمر دولي سماسا اوڤوچارا رسمي اداله ڤد اخير تاهون ايت کتيک ڤرارقن مارين دراج دڤکارڠن ايستان باکيڠهم.
سجق ايت⹁ بݢيندا کورڠ دليهت سچارا عوم⹁ دان ملواڠکن کباڽقن ماس بݢيندا دأيستيت سيندريڠهم بݢيندا کوءين دنورفولک⹁ دان کمودينڽ دأيستان ويندسور سماس تيمڤوه ڤرينته برکوروڠ سڤنجڠ ڤندميک کوۏيد-19⹁ دمان بݢيندا بردوا تله مڽمبوت اولڠ تاهون ک-73 برکهوينن بݢيندا سچارا ترتوتوڤ ڤد بولن نوۏيمبر 2020.
[دڤتيق درڤد لاڤورن ذى ݢارديئن]


text:
يڠ دڤرتوان اݢوڠ السلطان عبدالله رعاية الدين المصطفى بالله شاه الحاج ابن المرحوم سلطان حاج احمد شاه المستعين بالله دان راج ڤرماءيسوري اݢوڠ تونکو حجة عزيزة امينة ميمونة إسکندرية بنت المرحوم المتوکل على الله سلطان اسکندر الحج برکنن سوڤاي کراجأن تيدق ممباير ايمولومن دراج کڤد سري ڤدوک بردوا سلاما انم بولن مولاي مچ هيڠݢ اوݢوس.
داتوق ڤڠلولا بيجاي دراج ايستان نݢارا، داتوق احمد فادل شمسو الدين برکات، ڤرکنن اوليه السلطان عبدالله دان تونکو عزيزه برتوجوان ممبنتو مريڠنکن ببن کراجأن دالم مناڠني ڤندميق کوروناۏيروس ﴿کوۏيد-١٩﴾ سرتا مڽاهوت کڤوتوسن کراجأن مموتوڠ دوا بولن ݢاجي ڤردان منتري، منتري سرتا تيمبالن منتري دان دسالورکن ک تابوڠ کوۏيد-١٩.
“ڤرکنن سري ڤدوک بݢيندا بردوا اين توروت منچرمينکن کڤريهتينان دان کڤريبادين تيڠݢي سري ڤدوک بݢيندا بردوا ترهادڤ ڤرکمبڠن ترکيني ڤندميق اين دان سيتواسي کواڠن نݢارا،” کاتڽ دالم کڽاتأن هاري اين.


text:
تيندقن ڤ.ک.ر. مڠݢوناکن لوݢو ڤرتيڽ سنديري ڤد ڤيليهن راي نݢري (ڤ.ر.ن.) جوهر تله منيمبولکن ڤلباݢاي سڤيکولاسي⁏ اڤاته لاݢي ڤريسيدن ڤ.ک.ر.⹁ داتوء سري انوار ابراهيم اياله ڤڠروسي ڤاکتن هارڤن (ڤ.ه.).
اونتوق ريکود⹁ ڤ.ه. تله کاله تروق دالم ڤ.ر.ن. ملاک اخير تاهون لڤس⁏ دان ڤ.ک.ر. يڠ برتنديڠ دباوه لمبڠ ڤ.ه. تله ݢاݢل ممنڠي سبارڠ کروسي يڠ مريک تنديڠي.
اين مڽببکن سبهاݢين درڤد اهلي٢ ڤرتي اڠݢوتا ڤ.ه. تيدق ڤواس هاتي دان مولا مڽالهکن ڤرتي٢ لاءين⁏ بياساله اڤابيلا کاله تروق⹁ تنتو اکن تيمبول ڤراساءن ماره دان کچيوا.
نامون⹁ اداکه ستراتݢي اين اکن ممبري کلبيهن کڤد ڤ.ک.ر. يڠ کيني ماسيه برناءوڠ دباوه ڤ.ه.؟
اداکه بنر بڠسا جوهر اکن مميليه ڤ.ک.ر. هاڽ کران ڤرتي ايت تيدق مڠݢوناکن لمبڠ ڤ.ه. نامون ماسيه برناءوڠ دباوه ڤ.ه.؟
ڤرسوءالنڽ:
- سياڤاکه چالون م.ب. ڤ.ک.ر.⁏ اداکه اينديۏيدو ين سام دڠن چالون م.ب. ڤ.ه.؟
- اداکه ڤ.ک.ر. مڠݢوناکن مانيفيستو يڠ سام دڠن مانيفيستو ڤ.ه.؟
منوروت لاڤورن فري مليسيا تودي (ايف.عيم.تي.)⹁ کتوا ستياءوسها ڤڠلولا ڤ.ک.ر.⹁ نيق نظمي نيق احمد برکات⹁ لوݢو ڤ.ک.ر. لبيه دکنلي بربنديڠ دي.أي.ڤي.⹁ دان ڤان ممندڠکن ڤرتي ايت بردڤن ککڠن دببراڤ کاوسن.
“سوءال لوݢو اين تکتيک⹁ باݢي ساي⹁ ساي ستوجو لوݢو بوکن سݢالاڽ⹁ تتاڤي ايت تکتيک ڤ.ک.ر. نق ممنڠي اوندي دالم کالڠن جنترا دان ڤڽوکوڠ⹁ سبب لوݢو کيت دکنلي لاما⹁ لوݢو روکيت (دي.أي.ڤي.) اد ککڠن دکاوسن ترتنتو.”
ايف.عيم.تي. (ݢونا لوݢو سنديري دالم ڤ.ر.ن. جوهر تکتيک اونتوق منڠ⹁ کات ڤميمڤين ڤ.ک.ر.) 5 فيبرواري 2022
نامون⹁ ترداڤت ڤمرهاتي ڤوليتيک يڠ برڤنداڤت بهاوا ستراتݢي اين بوليه ممبري ݢمبرن بهاوا ترداڤت مسئله دالم ݢابوڠن ڤ.ه.
رونديڠن اڠݢوتا ڤرتي ڤ.ه. برسام ڤرتي ڤيمڤينن سيد صديق ياءيت ايکتن ديموکراتيک مليسيا تنڤا کحاضيرن واکيل ڤ.ک.ر. لبيه مڠهاڠتکن سڤيکولاسي اين.
حال اين سماکين دڤرکاتاکن اڤابيلا انوار ابراهيم سباݢاي ڤڠروسي ڤ.ه. تيدق مڠحاضيري مجليس مننداتاڠني ميمورندوم ڤرسفهمن انتارا دي.أي.ڤي. دان ڤان برسام ايکتن ديموکراتيک مليسيا اونتوق ممبوليهکن ڤرتي اورڠ مودا ايت برتنديڠ دباوه ڤايوڠ ڤ.ه. دالم ڤ.ر.ن. جوهر.
تيندقن سيد صديق مڠکريتيک ݢوڤالاکريشنن درڤد ڤ.ک.ر. سماس بلياو برخدمت سباݢاي واکيل رعيت دکاوسن ديوان اوندڠن نݢري (دون) تيرم سبلوم ممينتا معاف جوݢ منيمبولکن ڤلباݢاي ڤرسيڤسي.
برجاياکه ڤ.ک.ر. منبوس ککالهن مريک دالم ڤ.ر.ن. ملاک دڠن برتنديڠ اتس لوݢو مريک سنديري؟


text:
ڤيليهن راي کچيل کيمنيس تله بيرقهير دوا هاري لڤس دمان چالون باريسن ناسيونل، محمد بن الأمين تله منڠ سليسا دڠن ماجوريتي ٢٠٢٩ اوندي.
اونتوق ريکود، چالون باريسن ناسيونل ممڤروليهي ١٢٧٠٦ اوندي، بربنديڠ چالون ڤرتي واريثن صباح، کريم بن بوجڠ، يڠ مرايه ١٠٦٧٧ اوندي دان ڤراتوسن کلوار مڠوندي اداله تيڠݢي ايايت ٧٩.٩٢٪، ريکود ترتيڠݢي د دالم ڤيليهن راي کچيل سجق ڤيليهن راي عموم ک-٤١.
والاوڤون ساي مڠيکوتي ڤرکمبڠن ڤيليهن راي کچيل اين، نامون بربيذا دڠن کادأن سبلوم ڤيليهن راي کچيل تنجوڠ ڤياا، ساي تيدق مڠولس تنتڠ ڤيليهن راي کچيل کيمنيس کران ساي تيدق ماهير دڠن سواسان ڤوليتيک صباح يڠ امت بربيذا درڤد کادأن دان سينتيمن ڤوليتيک د سمننجوڠ.
چورق ڤرݢرقن ڤوليتيک دصباح دان سراوق اداله اݢق بربيذا دان تيدق بݢيتو ترڤڠاروه دڠن سواسان د سمننجوڠ. ماله، کمناڠن بسر باريسن ناسيونل دالم ڤيليهن راي کچيل تنجوڠ ڤياا تيدق ممبري ايمڤق کڤد ڤڠوندي کاوسن ڤرليمين کيمنيس.
ممباچ لاڤورن ڤوليتيک صباح دري سمننجوڠ، ساي مراساکن اݢق سوکر اونتوق باريسن ناسيونل ممنڠي ڤيليهن راي کچيل کيمنيس کران کقواتن جنترا واريثن يڠ دبنتو اوليه جنترا درڤد کراجأن ڤوست.
ماله راماي ڤمرهاتي ڤوليتيک يڠ مليهت سابه ملالوءي ڤرتي واريثن سباݢاي بينتيڠ کوات باݢي کراجأن ڤرسکوتوان اونتوق ممڤرتاهنکن کواس.
جوسترو، کمناڠن سليسا باريسن ناسيونل دالم ڤيليهن راي کچيل کيمنيس دڠن ماجوريتي ٢،٠٢٩ اوندي مروڤاکن ساتو کجوتن کڤد باڽق ڤيهق، موڠکين ترماسوق ڤرتي واريثن سنديري، ممندڠکن کدودوکن امنو سابه يڠ بݢيتو لمه سلڤس ڤيليهن راي عموم ک-٤١.
ڤد ١٦ جانواري، ٢٠٢٠ استرو اونا د باوه تاجوق، “کيمنيس مميليه: واريثن درامال منڠ سليسا – الهام سينتر” ملاڤورکن:
حاصيل کاجين يڠ دجالنکن بادن ڤميکير الهام سينتر منداڤتي چالونڽ، داتوق کريم بوجڠ يڠ برخدمت سلاما ليما ڤڠݢل سباݢاي اهلي ديوان اوندڠن نݢري بوڠاوان ممڤوڽاءي کلبيهن دڠن ٥٧ ڤراتوس بربنديڠ چالون باريسن ناسيونل، داتوق محمد الأمين.استرو اوني – (Kimanis Memilih: Warisan diramal menang selesa – Ilham Centre)
کتوا ڤڽليديق الهام سينتر، دوکتور فلسفه محمد يوسري إبراهيم، تله مراملکن کمناڠن ڤرتي واريثن داتس فکتور واريثن سباݢاي ڤرتي ڤمرينته، فکتور ڤڠيکوت سديا اد ﴿انتاراڽ ڤڠيکوت اهلي ديوان اوندڠن نݢري ممباکوت يڠ منيڠݢلکن باريسن ناسيونل اونتوق مڽرتاي برساتو﴾ دان سينتيمن ڤڠوندي يڠ لبيه مڽوکوڠ ڤرتي تمڤتن.
سهاري سبلوم ڤيليهن راي کچيل کيمنيس، سينر هارين دباوه تاجوق، “ڤيليهن راي کچيل کيمنيس: واريثن سديکيت مندهولوي باريسن ناسيونل” ملاڤورکن بهاوا، “… داڤتن سبواه بادن کاجي سليديق، اينستيتوت ستراتيݢيق دان اينتݢريتي ترڠݢانو، چالون واريثن ايت کتيک اين دليهت مندهولوي چالون باريسن ناسيونل، داتوق محمد الأمين”.
چالون ڤرتي واريثن سابه ﴿واريثن﴾، داتوق کريم بوجڠ دليهت ممڤو مرمڤس کروسي ڤيليهن راي کچيل کيمنيس درڤد باريسن ناسيونل ﴿باريسن ناسيونل﴾ ايسوق.سينر هارين – (PRK Kimanis: Warisan sedikit mendahului BN)
مرمڤس کروسي کاوسن ڤرليمين کيمنيس دري تاڠن باريسن ناسيونل.
ماله دالم کالڠن مريک يڠ بنر-بنر يقين اکن کمناڠن باريسن ناسيونل ڤون، ساي راس تيدق راماي يڠ منجڠک چالون باريسن ناسيونل اکن ممنڠي ڤيليهن راي کچيل کيمنيس دڠن ماجوريتي سباڽق ٢٠٢٩ اوندي.
مک کمناڠن سليسا باريسن ناسيونل دڠن ماجوريتي سباڽق ٢٠٢٩ اوندي دالم کادأن امنو صباح يڠ لمه اداله سسواتو يڠ امت مناريق اونتوق دکاجي؛ لبيه-لبيه لاݢي کتيک رعيت ساب ماسيه طاعة مڽوکوڠ کتوا منتري سابه، داتوق سري شافعي بن اڤدل ايايت ڤريسيدن واريثن.
ماله ڤرتي واريثن بݢيتو يقين سوکوڠن ڤادو ڤڠوندي کيمنيس ترهادڤ ڤريسيدن ڤرتي ڤمرينته ايت اکن داڤت ممستيکن واريثن منڠ سليسا دالم ڤيليهن راي کچيل کيمنيس.
نامون ڤيليهن راي کچيل اين جوݢ تله ممڤرليهتکن بهاوا ڤڽانداڠ کروسي کيمنيس، داتوق سري انيفه امان يڠ مڠمبيل کڤوتوسن اونتوق تيدق برتنديڠ ددالم ڤيليهن راي کچيل اين، ماسيه منداڤت سوکوڠن د ڤرليمين کيمنيس.
مناريقڽ، دالم سبواه کڽاتأن ڤد هاري تراخير کيمڤين ڤيليهن راي کچيل کيمنيس، کتوا ڤمودا باريسن ناسيونل، داتوء’ دوکتور فلسفه أشرف وجدى دوسوکي مڽاتاکن بلياو برکيقينن بهاوا راماي دالم کالڠن ڤڠوندي کيمنيس “د لوار ڤوتيه دالم بيرو“، ظاهيرڽ مڽوکوڠ واريثن ﴿ڤوتيه﴾ تتاڤي دهاتي مڽوکوڠ باريسن ناسيونل ﴿بيرو﴾.
ڤرسوالنڽ، جک بنر کڽاتأن داتوق أشرف اين، باݢايماناکه ڤولا دڠن سيتواسي ڤوليتيک سبنر د کاوسن-کاوسن لاين د سابه يڠ سلاما اين دليهت طاعة مڽوکوڠ داتوق سري شافعي اڤدل؟
سجاوه مانکه کڤوتوسن ڤيليهن راي کچيل کيمنيس داڤت ممبنتو کيت مڠوکور سيتواسي ڤوليتيک ترکيني د نݢري صباح سلڤس کيت مڽقسيکن ڤرتي تيندقن ديموکراتيق ممڤرتاهنکن کروسيڽ دالم ڤيليهن راي کچيل ڤرليمين ساندقن تاهون لڤس؟
والاو اڤڤون، ڤيليهن راي کچيل کيمنيس ممبوقتيکن بهاوا ڤرکيرأن ڤوليتيک الهام سينتر د مان ڤميمڤين يڠ لومڤت ڤرتي اکن ممباوا برسام مريک يڠ تله مڠونديڽ دان سينتيمن ڤڠوندي کيمنيس اتاو عامڽ صباح يڠ لبيه مڽوکوڠ ڤرتي تمڤتن اداله تيدق تڤت.
اڤاکه ڤرکارا اين اکن منجادي ڤمڠکين اونتوق ڤرتي برساتو ملواسکن سايڤڽ دڠن لبيه جاوه دصباح ننتي؟
ساي يقين کڤوتوسن ڤيليهن راي کچيل کيمنيس اکن منجادي کايو ڤڠوکور کڤد ڤرتي-ڤرتي ڤوليتيک يڠ برتنديڠ اونتوق منيلاي ڤريستاسي مريک؛ د مان مريک اکن کمبالي منليتي کقواتن دان کلمهن ماسيڠ-ماسيڠ سبلوم مرڠک لڠکه ستروسڽ.
بنر، کمناڠن دالم ڤيليهن راي کچيل تيدق اکن ممستيکن کمناڠن دالم ڤيليهن راي عموم؛ والاو باݢايماناڤون اياڽ سديکيت سباڽق بوليه مڠݢمبرکن سيتواسي ڤوليتيک سماس سسواتو تمڤت.
نامون، سمواڽ بوليه بروبه منجلڠ ڤيليهن راي عموم ک-١٥ ننتي، سام اد مميهق کڤد ڤاکتن هارڤن اتاو ڤون کڤد باريسن ناسيونل؛ نامون سباݢاي رعيت کيت تنتوڽ مڠهارڤکن ساتو کراجأن يڠ کوات، ممڤرتاهنکن ڤرلمباݢان ڤرسکوتوان سرتا منجاݢ کباجيکن رعيت دسمڤيڠ داڤت مماچو ايکونومي نݢارا.


text:
باݢي ممبينا نݢارا يڠ ماجو دان معمور، اڠݢوتا مشارکتڽ هاروسله برسيکڤ ڤوسيتيف، برادب، بربودي بهاس سرتا براخلاق مليا.
کيت سريڠ برچاکڤ تنتڠ کڤينچڠن مشارکت سرتا کڤنتيڠن ممبينتيرس برباݢاي بوديا نيݢاتيف سڤرتي رسواه، ڤچه أمانه، ڤنيڤوان دان سباݢايڽ؛ نامون ستاکت مانکه کيت إخلاص دالم اوسها اونتوق ممبينتيرس ڤونچا برلاکوڽ مسئله-مسئله اين؟
دان دمانکه سيلڤڽ سهيڠݢ اد دالم کالڠن مشارکت کيت يڠ تيدق لاݢي ممنتيڠکن ادب دان بودي بهاس ددالم کهيدوڤن سهارين؟
ادب يڠ باءيق اداله اساس کڤد ڤمبنتوقن اخلاق دان کڤريبادين يڠ تيڠݢي دان مليا؛ يڠ مان داڤت منجادي بينتيڠ کڤد ڤنولارن ݢجالا-ݢجالا نيݢاتيف دالم کالڠن مشارکت.
جوسترو، کيت هاروس ممڤرکاسکن ڤنديديقن ادب اݢر نيلاي-نيلاي مليا داڤت دتانم دالم ديري ستياڤ انسان سجق اوسيا يڠ مودا سوڤاي مريک داڤت منجادي رعيت يڠ برتڠݢوڠجواب کڤد اݢام دان نݢارا.
ڤرکارا اين امت ڤنتيڠ کران والاو سماجو مانڤون سسبواه نݢارا، سݢالا-ݢالنيا باکل موسنه جک رعيتڽ سماکين برسيکڤ بيادڤ، ممنتيڠکن ديري سنديري سرتا برتيندق سيسوک هاتي تنڤا مڠحرمتي اوندڠ-اوندڠ.
دالم کݢهايرهن نݢارا مڠجر کجايأن د بيدڠ ساءين س دان تيکنولوݢي، اد د انتارا کيت يڠ ممندڠ ريڠن اکن کڤنتيڠن ڤنديديقن ادب دان کروهانيان دان مڠڠݢڤ اياڽ تيدکله سڤنتيڠ کماهيرن د بيدڠ ساءين س دان ماتماتيک.
کيت سريڠ لوڤا بهاوا کجايأن اکادميک سمات-مات تيدق داڤت منجامين سساورڠ رماج اکن منجادي انسان يڠ چمرلڠ دان تربيلڠ.
عقيبتڽ، نݢارا بردڤن دڠن برباݢاي مسئله سوسيال يڠ بوکن سهاج مروݢيکن رعيت تتاڤي جوݢ مروݢيکن نݢارا.
انسان يڠ براخلاق تيڠݢي اکن مڠهرݢاي علمو، برسيکڤ أمانه، برتڠݢوڠجواب، منجاݢ کسوڤنن دالم ڤرݢاولن، مڠحرمتي اورڠ لاين، طاعة کڤد اوندڠ-اوندڠ سرتا تيدق موده ترجبق دالم بوديا نيݢاتيف.
سباݢاي انسان يڠ ممبسر دايرا ݢلوباليساسي حاصيل لدقن تيکنولوݢي معلومت، ڤارا رماج کيني برهادڤن دڠن ڤڠاروه ڤميکيرن ليبرال يڠ منچابر سيکڤ کڤاتوهن کڤد اوندڠ-اوندڠ اݢام سرتا نݢارا.
ڤڠݢوناان بهاس کاسر سرتا ماکي-مماکي سوده منجادي ڤرکارا بياسا دان دأڠݢڤ سباݢاي ݢوراوان دالم کالڠن سستڠه رماج; ماله تيدق لاݢي منجادي ڤرکارا يڠ دتݢه اوليه سستڠه ايبو باڤ ماهوڤون ݢورو-ݢورو مريک.
راماي دالم کالڠن رماج يڠ سريڠ تريکوت-ايکوت دڠن اڤ يڠ دأڠکت سباݢاي ݢاي هيدوڤ ماس کيني دان تيدق ماهو تريکت دڠن تاتاچارا بوديا کيت يڠ برترسکن اݢام دان بودي ڤکرتي يڠ مليا.
عقيبتڽ، مريک بوکن سهاج تيدق مراسا سݢن مڠݢوناکن اصطلاح-اصطلاح يڠ کست دان کوتور، ماله مراسا بڠݢ سرتا مڠݢڠݢڤ ڤڠݢوناان اصطلاح سبݢيتو سباݢاي سباهاݢين درڤد ݢاي بهاس رماج يڠ برسسواين دڠن جيوا، بوديا دان ݢاي هيدوڤ رماج دزمان اين.
جک بوديا سبݢيني برتروسن سهيڠݢ مريک ديواس، مک دنيا اکن برهادڤن دڠن اهلي-اهلي مشارکت يڠ سماکين ترهاکيس ادب کسوڤننڽ سرتا تيدق لاݢي ممنتيڠکن تاتاسوسيلا دالم کهيدوڤن.
ماس هادڤن سبواه نݢارا بڠسا اکن منجادي کلام جک ڤارا رماجڽ يڠ مروڤاکن ݢينراسي ڤلاڤيس سوده هيلڠ هالا توجو، سرتا تيدق لاݢي هيدوڤ برلندسکن ادب، تاتاسوسيلا سرتا اخلاق يڠ باءيق دان ترڤوجي.
باڽق نݢارا برݢولق عقيبة سيکڤ مشارکتڽ يڠ بيادڤ دان تيدق مڠحرمتي ڤيهق برکواس.
مريک ممبرونتق دجالن راي دان تمڤت-تمڤت اون اڤابيلا مريک تيدق برڤواس هاتي دان عقيبتڽ نݢارا منجادي ڤورق-ڤراندا سهيڠݢ مريک کهيلڠن اڤ يڠ مريک ميليکي سلاما اين.
سجاره ممبوقتيکن بهاوا کرونتوهن اخلاق دالم کالڠن رعيت دان ڤميمڤين سسبواه کراجأن باکل مڠاکيبتکن کرونتوهن نݢارا يڠ دهولوڽ ݢاݢه دان معمور.
باݢايماناکه کاوتوهن ايکونومي نݢارا داڤت دڤرتاهنکن جک رعيت سرتا ڤميمڤينڽ تيدق أمانه دان تيدق ستيا سرتا برڤيهق کڤد موسوه نݢارا؟
تيندقن سڤرتي تونجوق ڤراسان يڠ برتروسن، موݢوق، برتيندق ݢانس سرتا مروسقکن هرتا عوام، ڤمبرونتقان دان سباݢايڽ سوده تنتو اکن ملمهکن ايکونومي نݢارا دان ستروسڽ اکن مڠونداڠ برباݢاي مسئله سوسيال دالم کالڠن مشارکت.
بݢيتو جوݢ دڠن سيکڤ تيدق ستيا کڤد تانه اير سرتا منچابر کدولتن نݢارا دڠن مڠونداڠ چمڤور تاڠن کواس لوار دالم حال ايلول دالمن نݢارا.
جک کيت کمبالي کڤد اجرن اݢام، کيت اکن سدر بهاوا مأنسي هاروس برتيندق برلندسکن عقل يڠ وارس برترسکن حکوم دان بوکنڽ نفسو.
مک ڤارا رماج مستي ممڤرکاسکن ديري دڠن ڤنراڤن نيلاي-نيلاي يڠ ترڤوجي اݢر کيت داڤت مميمڤين نݢارا دڠن جوجور دان أمانه.
رماج تيدق بوليه لاݢي ليک سرتا ممبيارکن ديري مريک دڤڠاروهي اوليه نيلاي-نيلاي ليبرال يڠ مڠاکيبتکن کيت هيلڠ ڤرتيمبڠن دالم منيلاي سسواتو ڤرکارا.
ايبوباڤ هاروس ڤيکا اکن ڤرکارا اين دان بوکنڽ هاڽ ممنتيڠکن کجايأن اکادميک انق-انق سمات-مات تنڤا منيتيق برتکن ڤنديديقن ادب دان کروهانيان.
ملنتور بولوه بيارله دري ربوڠڽ. سداڠ ربوڠ باءيق دڤاته، جادي بولوه ملڤوه جاري.


text:
سباݢاي سأورڠ رماج⹁ کيت برادا دإيرا ڤراليهن کعالم ديواس دمان کيت ڤرلو بروسها اونتوق منجادي لبيه ماتڠ سرتا بلاجر مڠاول ديري سچارا فيزيکل دان ايموسي دالم منجالني کهيدوڤن سهارين.
ڤد ڤريڠکت اين⹁ موڠکين اد دأنتارا کيت يڠ کليرو دأنتارا کهندق دان تڠݢوڠجواب. کيت ماهوکن لبيه کبيبسن تتاڤي ڤد ماس يڠ سام⹁ کيت ݢاݢل منديسيڤلينکن ديري سرتا برتڠݢوڠجواب کأتس تيڠکه لاکو کيت سنديري.
راماي يڠ برڤنداڤت بهاوا ڤارا رماج چندروڠ اونتوق ممبرونتق دان سوکر مڠاول ايموسي⹁ ماله تيدق داڤت دينافيکن بهاوا اد دالم کالڠن رماج يڠ مڠهادڤي تکنن ايموسي دان مسئله کصيحتن مينتل.
مريک يڠ مڠهادڤي مسئله ايموسي سريڠ کالي سوک مڽنديري دان کموروڠن⹁ اد يڠ تيدق داڤت مڠاول ڤراساءن سديه دان ماره سرتا بوليه برتيندق اݢريسيف تنڤا سبب⹁ ماله کادڠ کالا برتيندق دلوار دوݢاءن ترماسوق منچدراکن ديري سنديري اتاو اورڠ لاين دسکليليڠ مريک.
سريڠ جوݢ کيت مندڠر اد رماج برتيندق مميليه جالن يڠ ساله اونتوق مڠاتسي مسئله اين⹁ چونتوهڽ دڠن مروکوق⹁ مڠهيسڤ ۏيڤ⹁ مڠهيدو ݢم⹁ مڠمبيل مينومن کراس⹁ ترليبت دڠن ڤڽالهݢوناءن داده دان باهن٢ ترلارڠ لاينڽ دان برباݢاي٢ لاݢي ڤربواتن نيݢاتيف يڠ لاين.
مسئله تکنن ايموسي بياسڽ بوکنله سسواتو يڠ تيدق داڤت دسلسايکن جک رماج تربابيت سدر اکن مسئله يڠ مريک هادڤي سرتا ممڤوڽاءي سماڠت يڠ کوات دان ديسيڤلين ديري يڠ تيڠݢي اونتوق بروسها مڠاتسيڽ. سوکوڠن دان ڤرهاتين ايبو باڤ جوݢ اداله امت ڤنتيڠ دالم ممبنتو ڤارا رماج اونتوق ممبينا کقواتن مينتل دالم مڠهادڤي چابرن.
نامون مسئله اکن تيمبول جک تکنن ايموسي تيدق دتاڠني دڠن چارا يڠ بتول. اين بوليه مڽببکن رماج تربابيت تيدق داڤت مڠاول ايموسي دان ستروسڽ مڠهادڤي مسئله لاين ترماسوق مسئله کصيحتن مينتل.
اد يڠ برتوکر منجادي ڤمبولي⹁ برتيندق سچارا تيدق وارس دان اد يڠ سڠݢوڤ منچدراکن اورڠ لاين اتاو ممبونوه ديري. کرڤ کالي مريک تيدق مراسا برساله دأتس ڤربواتن مريک⹁ ماله مريک مراساکن بهاوا مريک ممڤوڽاءي سبب اونتوق منجوستيفيکاسيکن سݢالا ڤربواتن مريک ايت.
مالڠڽ⹁ کيني ڤراتوسن رماج يڠ مڠالمي مسئله تکنن ايموسي اداله تيڠݢي دان ڤرکارا اين امتله ممبيمبڠکن کران جک مسئله اين تيدق دتاڠني دڠن باءيق⹁ نݢارا باکل برهادڤن دڠن برباݢاي٢ مسئله يڠ لبيه بسر.
لبيه تروق لاݢي⹁ اد سݢلينتير رماج برمسئله يڠ مڠݢوناکن السن تکنن ايموسي سباݢاي چارا اونتوق منونتوت ڤرهاتين⹁ ممبيبسکن ديري درڤد تڠݢوڠجواب دان جوݢ اونتوق منجوستيفيکاسيکن ڤربواتن نيݢاتيف مريک سوڤاي مريک تيدق دڤرسالهکن.
اد ڤنداڤت يڠ مڠاتکن بهاوا انتارا فکتور يڠ مڽببکن رماج مڠهادڤي تکنن ايموسي اياله تکنن ڤلاجرن دان ڤڤريکان⹁ هارڤن ايبوباڤ يڠ ترلالو تيڠݢي⹁ کورڠ ڤرهاتين دان کاسيه سايڠ درڤد ايبو باڤ⹁ ڤرسايڠن دڠن ساودارا کندوڠ دان کاون٢⹁ سواسان ڤرسکيترن يڠ تيدق کوندوسيف سرتا ڤڠݢوناءن ميديا سوسيال سچارا تيدق ترکاول.
تراݢدي مالڠ سڤرتي کماتين اهلي کلوارݢ تردکت⹁ مڠالمي ڤڠالمن يڠ مڠريکن دان رماج يڠ دبولي سچارا فيزيکل اتاو سچارا ايموسي خاصڽ اوليه اورڠ٢ ديواس تردکت يڠ سڤاتوتڽ مليندوڠي ڤارا رماج جوݢ منيڠݢلکن کسن ايموسي يڠ ساڠت برت اونتوق دهادڤي اوليه ڤارا رماج.
سوکر اونتوق اورڠ يڠ تيدق ڤريهاتين اونتوق ممهمي ڤراسان مڠسا دان هاڽ مريک يڠ ڤرنه مڠالمي تراݢد سبݢيني يڠ بوليه بنر-بنر ممهمي ڤراسان مڠسا⁏ نامون اين تيدق هاروس دجاديکن سبب اونتوق مريک مڠاله دان تروس ترتکان.
سباݢاي سأورڠ رماج يڠ ڤرنه مڠالمي تراݢد يڠ سبݢيني⹁ ساي ممهمي ڤراسان اندا⹁ تتاڤي کيت هاروس چوبا بڠکيت دان جاڠن بيارکن تراݢد مموسناهکن هيدوڤ کيت.
ڤارا رماج هاروس کوات⹁ سنتياس بروسها اونتوق برفيکيرن دان برسيکڤ ڤوسيتيف سرتا تيدق موده مڠاله دالم مڠهادڤي مصيبة.
جک تيدق دڤچه رويوڠ⹁ د مان بوليه منداڤت ساݢو⁏ ڤڠايوه سايڠ دباسهکن⹁ سمڤن تقکن سمڤأي ک سبرڠ. يڠ بولت تيدق داتڠ برݢوليق⹁ يڠ ڤيڤيه تيدق داتڠ ملايڠ.
مک کيت ڤارا رماج هاروس منجاديکن تراݢد يڠ کيت هادڤي سباݢاي ساتو چابرن يڠ برصفة ڤوسيتيف دان کيت ڤرلو ممبينا کقواتن ديري دمي اونتوق منجادي انسان يڠ لبيه باءيق.
رينتاڠن سرتا چابرن اکن اد د مان سهاج⹁ ماله⹁ تياد سياڤاڤون يڠ اکن داڤت لاري درڤد مڠهادڤي دوݢان هيدوڤ⁏ نامون ايمان دان تقوى اکن ممبيذاکن چارا کيت مناڠني مسئله تکنن دان ݢڠݢوان ايموسي.
اداله منجادي تڠݢوڠجواب باݢي کيت اونتوق ممينتا ڤتونجوق درڤد الله سبحان وتعالى دالم اڤ جوا کادأن کران ايتله يڠ دأجر اوليه اݢام کيت.
ڤرکارا اين هاروس دأجر دان دتانم د دالم ميندا انق-انق سجق درڤد اول لاݢي⹁ اݢر مريک داڤت ممبينا کقواتن ديري دان بروسها منجادي لبيه ماتڠ اڤابيلا مريک منيڠکت رماج.
دڠن اين⹁ ڤارا رماج اکن مماسوقکي ايرا ڤراليهن کڤد عالم ديواس دڠن لبيه برسديا دان تيدق ترڤيڠا-ڤيڠا دالم مڠݢالاس تڠݢوڠجواب يڠ لبيه بسر دري هاري ک هاري.
جک تيدق⹁ اکن برتروسنله برلاکوڽ ڤرکارا-ڤرکارا نيݢاتيف يڠ ترجادي هاڽ کران کݢاݢالن مأنسي مڠاول ايموسي عقيبة تياد ديسيڤلين ديري.
د سستڠه نݢارا-نݢارا بارت چونتوهڽ د اميريک شريکت⹁ ڤرکارا-ڤرکارا سبݢيني بوکن لاݢي اسيڠ⹁ چونتوهڽ⹁ کيس-کيس تيمبکن دان ڤمبونوهن براماءي-راماي تله باڽق برلاکو⹁ ترماسوقله د سکوله-سکوله دان د دالم سستڠه کيس⹁ ڤلاکوڽ اداله موريد د سکوله ايت سنديري.
باݢي کبڽقان ڤلاکوڽ⹁ مريک مراساکن بهاوا تيندقن مريک ايت اداله واجر دان مريک ممڤوڽاءي سبب اونتوق برتيندق دمکين⁏ بݢيتو جوݢ دڠن کيس-کيس ممبونوه ديري.
جک کيت تيدق مڠمبيل لڠکه سچارا سريوس اونتوق ممڤربتولکن کادأن اين⹁ مک مسئله اين اکن مربق دڠن لبيه ڤاره دالم کالڠن ݢينراسي يڠ اکن داتڠ دان اياڽ اکن منجادي سماکين سوکر اونتوق دڤربتولکن.
بايڠکن اڤابيلا ݢينراسي يڠ تيدق لاݢي داڤت مڠاول ايموسي منجادي ايبو باڤ⹁ ݢورو دان ڤميمڤين نݢارا⁏ اڤاکه نيلاي دان سيکڤ يڠ اکن مريک ڤرتورونکن کڤد انق بڠسا ننتي؟
اڤاکه يڠ باکل ترجادي کڤد نݢارا دان تمدون بڠسا يڠ تله کيت بينا سلاما اين؟
مک ترجاديله کادأن يڠ دکاتاکن سباݢاي اوندڠ-اوندڠ ريمبا⹁ د مان ستياڤ مأنسي هيدوڤ برداسرکن اوندڠ-اوندڠ مريک سنديري تنڤا مڠحرمتي حق اورڠ لاين نامون ڤد ماس يڠ سام ممقسا اورڠ لاين هيدوڤ برداسرکن اوندڠ-اوندڠ يڠ مريک چيڤتا.
ڤرينسيڤ مورل دان کونسيڤ کهيدوڤن برمشارکت تيدق لاݢي وجود⹁ ماله مريک تيدق لاݢي مڠحرمتي اوندڠ-اوندڠ اݢام سرتا نݢارا. مريک مراساکن بهاوا هاڽ مريک سهاج يڠ بتول والاوڤون ڤد حقيقتڽ مريک مڠالمي مسئله مينتل دان تيدق لاݢي هيدوڤ برتمدون.
مک ڤارا رماج مستي بيجق مڠاول ايموسي⹁ هيدوڤ برديسيڤلين سرتا مڠحرمتي ڤراتورن دان اوندڠ-اوندڠ اݢام دان نݢارا. ڤيليهن اد د تاڠن کيت⹁ کيت انسان براݢام مک کيت تيدق بوليه توندوق کڤد کهندق نفسو دان ملاين ايموسي.
برݢاولله برسام مريک يڠ اکن ممبنتو کيت منجادي انسان يڠ لبيه باءيق دان جک کيت مڠهادڤي مسئله تکنن ايموسي⹁ مينتله ڤرتولوڠن درڤد مريک يڠ بنر-بنر إخلاص ماهو ممبنتو کيت.
رماج مستي برهاتي-هاتي اݢر جاڠن سمڤأي کيت دڤرݢوناکن اوليه مريک يڠ هاڽ ماهو مڠمبيل کسمڤتن د اتس کلمهن ديري کيت.
سباݢاي اورڠ اسلام کيت مستي بروسها مندکتکن ديري کڤد الله سبحان وتعالى دان طاعة کڤد ڤرينتهڽ سرتا ڤرچاي کڤد قضاء’ دان قدر دان بلاجر اونتوق ممهمي کونسيڤ روکون ايمان اين.


text:
کيت مڠهارڤکن ڤرلقساناءن لارڠن اهلي ڤرليمن ڤرتوکر ڤرتي اکن داڤت مڠهيندرکن سيندروم کاتق برڤوليتيک درڤد برتروسن.
حال اين ڤنتيڠ ممندڠکن ڤسچا-ڤ.ر.ع.14⹁ کأداءن ڤوليتيک نݢارا سريڠ برݢولق عاقبة ڤراليهن سوکوڠن ڤوليتيک سرتا اکتيۏيتي ملومڤت ڤرتي دالم کالڠن واکيل٢ رعيت⁏ باءيق اهلي ڤرليمن ماهوڤون اهلي ديوان اوندڠن نݢري.
ساي مليهت مسئله اون کيني سماکين ڤاره⁏ مک جک تيدق دبندوڠ دڠن سݢرا⹁ نݢارا باکل برهادڤن دڠن کريسيس ڤوليتيک يڠ تيدق برکسودهن.
سماس برکيمڤين مريک ددوکوڠ اوليه اورڠ ڤرتي يڠ برهمڤس ڤولس برکيمڤين اونتوق ممنڠکن مريک⁏ نامون ستله مريک براليه سليرا⹁ مريک لنتڠ مڠهنتم ڤرتي يڠ تله ممنڠکن مريک.
هابيس مادو⹁ سڤه دبواڠ. جنجي بولن دان بينتڠ کڤد ڤڠوندي هيلڠ انته کمان.
سماس برکيمڤين⹁ مريک برجنجي اونتوق ممبيلا نصيب رعيت⁏ تتاڤي اخيرڽ نصيب ڤميمڤين ڤولا يڠ ترڤقسا دجاݢ اوليه رعيت.
ڤرتي يڠ اد برڤچه-ڤچه⹁ دتوبوه ڤولا ڤرتي بهارو⁏ بݢيتو جوݢ کأداءنڽ دڠن ݢابوڠن ڤرتي سهيڠݢاکن رعيت کچيوا دان تراس دڤرماءينکن.
اينله مسئله کيت ڤد هاري اين اڤابيلا راماي ڤارا ڤميمڤين ترلالو عاشيق برڤوليتيک سرتا تيدق لاݢي برصيفت نݢاراون دان سڠݢوڤ برقربان دمي نݢارا.
يڠ ددمباکن رعيت اداله ڤميمڤين برڤرينسيڤ دان بوکنڽ “کاتق برڤرينسيڤ.”
راماي چالون ممنڠي ڤيليهن راي کران ڤڠوندي مڽوکوڠ ڤرجواڠن ڤرتي يڠ مريک واکيلي دان بوکن کران ديري مريک سنديري.
مک واکيل رعيت يڠ دڤيليه سڤاتوتڽ مڠاڠکت ڤرجواڠن ڤرتي دان بوکنڽ مڠݢوناکن ڤرتي سباݢاي الت اونتوق مڠاڠکت ديري سنديري.
کيت بوکن ماهوکن ڤميمڤين يڠ هاڽ بوليه برچاکڤ اتاو بردبت سمات-مات⹁ تتاڤي چيري اوتام يڠ دچاري اياله کماتڠن دان کبوليهن اونتوق منتدبير نݢارا دڠن باءيق دان امانه.
ڤميمڤين يڠ باءيق بوکن هاڽ سقدر بوليه مراس دڽوت نادي رعيت تتاڤي مستي ممڤو برفيکير ڤنجڠ دالم مرنچڠ ماس دڤن نݢارا.
دالم سواسان دنيا يڠ برݢولق سرتا کأداءن ايکونومي يڠ منچابر⹁ رعيت مڠهارڤکن ڤميمڤين يڠ بنر٢ برکبوليهن اونتوق مڠݢوروس نݢارا دنن باءيق اݢر ايکونومي نݢارا تيدق رونتوه.
برسيکڤ جوجورله کڤد رعيت⁏ چوکوڤ-چوکوڤله بريتوريک⹁ تودوه-منودوه سرتا منابور جنجي مانيس دان هابوان اونتوق منداڤت سوکوڠن.
سباݢاي ڤڠوندي⹁ لبيه٢ لاݢي کڤد ݢينراسي اوندي18⹁ جاڠن موده ترڤداي دڠن جنجي٢ ڤوليتيک⁏ برفيکيرله سچارا ماتڠ سبلوم ممبوات کڤوتوسن.
کنلي ڤرينسيڤ ڤرجواڠن ڤرتي٢ يڠ برتنديڠ سرتا سياڤا ڤميمڤين٢ مريک.
برڤيجقله دبومي يڠ ڽات⁏ جاڠن سمڤاي کيت ترتيڤو اوليه ايلوسي يڠ تيدق لبيه درڤد سقدر ساتو فاتامورݢان يڠ اينده.


text:
کتوا ڤمبڠکڠ⹁ داتوء سري انوار ابراحيم منددهکن بهاوا ليما درڤد اهلي ڤرليمن ڤرتي ايت منريما اوݢوتن دان سوݢوقن سباݢاي ‘اومڤن’ اونتوق مناريق دوکوڠن (سوکوڠن) مريک.
جلس انوار⹁ اوݢوتن تربابيت هاڽ اونتوق مندرا اهلي ڤرليمن ڤمبڠکڠ اݢر مڽاتکن سوکوڠن ڤد ڤيهق ترتنتو.
“دالم کيس س.ڤ.ر.م. يڠ تربارو⹁ ميمڠ ڽات اي جادي سنجاتا ڤوليتيک. کالاو لومڤت⹁ سياستن دتڠݢوه⹁ کامو تتڤ ددرا.
“ساي ڤاݢي ايسوق اکن توليس ڤد کتوا ڤسوروجهاي س.ڤ.ر.م.⹁ داتوء سري اعظم باکي ممينتا ڤرتموان اونتوق جلسکن حال سدميکين.
“سلاءين يڠ برهورمت ندرة (ندرة اسماعيل – سکيجڠ)⹁ (اهلي ڤرليمن) ڤادڠ سراي⹁ سوڠاي سيڤوت⹁ ڤوتاتن⹁ ميري ميمڠ سبوت اد يڠ مريک بري اوݢوتن اتاو ڤلاوا دڠن ڤلباݢاي سوݢوقن دان اومڤن اونتوق مناريق دوکوڠن مريک⹁” دده انوار لاݢي.
اوجرڽ⹁ سموا ڤميمڤين ڤ.ک.ر. دڤريڠکت ڤوست دان نݢري سنتياسا مڽوکوڠ اݢيندا ممبنترس جنايه.
نامون تݢس انوار⹁ جک اوݢوتن دبوات دمي منکن ببراڤ اهلي ڤرليمن ڤمبڠکڠ اݢر منداڤت سوکوڠن⹁ کاتڽ ايت اداله ڤوليتيک ڤنيڤوان.
“ساي نق تݢسکن دسيني⹁ دڠن تاريق ليما اتاو انم اورڠ کڤرليمن ڤون بلوم چوکوڤ 110 اهلي ڤرليمن.
“اين ساي ڤستي دڠن کڽاتاءن يڠ جلس⹁” کاتڽ لاݢي.
دالم ڤرکمبڠن برکاءيتن⹁ انوار توروت منددهکن بهاوا ترداڤت منتري کانن برتمو دڠن اهلي ڤرليمن کوالا لاڠت⹁ دوکتور سيۏيئر جايکومر سبلوم اهلي ڤرليمن ايت مڠعمومکن کلوار ڤ.ک.ر. بارو٢ اين.
“دي (دوکتور سيۏيئر) جومڤ ساي سميڠݢو سبلوم ايت⹁ دي جومڤ ساي دان سبوت فصل مسئله يڠ دي هادڤي.
“ساي بريتاهو دي⹁ جڠن ريساو جک دي تيدق برساله⹁ کيت (ڤ.ک.ر.) اکن ڤرتاهن دي.
“کمودين دي چاکڤ⹁ دي برجومڤ دڠن منتري کانن يڠ جوݢ مڠاوݢوت دي⹁” کات انوار لاݢي.
سبلوم اين⹁ دوکتور سيۏيئر دالم ساتو کڽاتاءن ميديا ممعلومکن بلياو ملتقکن جاوتن سباݢاي ناءيب ڤريسيدن ڤ.ک.ر. دان کلوار دري ڤرتي ايت برکوات کواس سرتا-مرتا ڤد 13 مچ لالو.
منوروتڽ⹁ تيندقن ايت دبوات سلڤس بلياو کچيوا ترهادڤ سيتواسي ڤوليتيک يڠ برلاکو دنݢارا اين.
دالم ڤد ايت⹁ دوکتور سيۏيئر توروت مڠعمومکن مڽوکوڠ کراجاءن ڤريکتن ناسيونل.


text:
ڤلڠݢن کامي ترديري درڤد ڤرنياݢان يڠ مواکيلي يڠ ترباءيق دان ڤاليڠ چمرلڠ دالم ايندوستري مريک. سام اد يڠ امت دڤرلوکن دالم ڤرچيتقن، ڤرخدمتن، ڤمباڠونن ڤرايسين، رونچيت، ريستورن، ڤرچوتين، بوتيق اتاو يڠ دکنلي دالم ايندوستري عموم. System UrusNiaga مڽدياکن ڤڽلساين ترباءيق دڠن برتيندق سباݢاي راکن نياݢ سبنر کڤد ڤلڠݢن کامي.
ساي مڠݢوناکن اڤليکسي ذوهو سبلوم اين. ساي لبيه سوک اوروسنياݢ بربنديڠ ذوهو کران اي لبيه برسسواين دڠن ڤرسکيترن ڤرنياݢان د مليسيا. تهنيئه دان ساي چادڠکن سيستم اين اونتوق دݢوناکن اوليه اوسهاوان د لوار سان.
سوڠݢوهڤون urusniaga.my سارات دڠن ڤلباݢاي فوڠسي، اڤ يڠ ساي سوک اداله، سرۏيس خدمت ڤلڠݢن دالم ماس يڠ ڤانتس.
الحمدلله... سڤنجڠ مڠݢوناکن System UrusNiaga اين، ساڠت-ساڠت ممبنتو ڤڠوروسن شريکت برکاءيتن سوڤڤليار، ڤرودوق، ساليس، دان ڤورچسيڠ. يڠ ڤاليڠ اوتام اداله، کامي بوليه لوݢ-ين سيستم اين سچارا اونلاين د مان-مان سهاج ملالوءي تبليت ماهوڤون کومڤوتر اصلکن اد سمبوڠن اينترنيت. کامي بوليه مڽمق ساليس هارين سچارا اونلاين سهاج دان ساڠت ممودهکن. تهنيئه کڤد ادمين System UrusNiaga يڠ ساڠت ممبنتو دان سموݢ تروس ماجو جاي. تريما کاسيه.
الحمدلله، سوده 3 تاهون ساي مڠڬوناكن System UrusNiaga اونتوق كڬونأن د ڤجابت دان ساي ساڠت برڤواس هاتي دڠن سيستم اين. سموا ريكود ڤنداڤتن & ڤربلنجأن لبيه تراتور. داتابيس ڤلڠڬن جوڬ داڤت دسيمڤن سبايقڽ. سيستم اين ممودهكن ساي اونتوق مڽمق ريكود-ريكود لاما. ريكود كلوار ماسوق ستوق ڤرودوق جوڬ داڤت دليهت دڠن موده. الحمدلله.
Urusniaga.my ممودهکن ڤڠوروسن بيسنيس ساي. سبلوم اين کامي ڤرلو منوليس بيل سچارا مانوال، کيني هاڽ تايڤ دان کليک سهاج. تياد لاݢي بيل يڠ برتيمبون، سمواڽ ترسيمڤن راڤي ددالم ساتو سيستم.


text:
يڠ دڤرتوان اݢوڠ مليسيا⹁ السلطان عبد الله سلطان احمد شاه برکنن مڠاداکن رونديڠن دڠن راج٢ ملايو داستان نݢارا دالم ماس تردکت⹁ سوسولن منريما مڠادڤ ڤردان منتري⹁ تن سري محى الدين ياسين سمالم.
رونديڠن ترسبوت اداله بݢي ممبينچڠکن دان ممڤرهالوسي چدڠن٢ يڠ تله دکموککن اوليه محى الدين ياسين کتيک دايستان عبد العزيز سمالم.
ددالم کڽاتاءن رسمي يڠ دکلوارکن استان نݢارا سبنتر تادي⹁ داتوء ڤڠلولا بيجاي دراج⹁ داتوء ايندرا احمد فضيل شامس الدين مڠاتکن بهاوا دالم سيسي يڠ برلڠسوڠ سلاما لبيه کورڠ ساتو ستڠه جم ايت⹁ السلطان عبد الله تله برکنن منريما سمبه تعليمت چدڠن٢ يڠ تله دچاڤاي اوليه مشوارت خاص جماعه منتري سمالم اونتوق ڤرتيمباڠن دان امڤون ڤرکنن سري ڤادوک بݢيندا بݢي ڤلقساناءنڽ.
اداله دمعلومکن بهاوا السلطان عبد الله امت ممهمي کڤرلوان کلڠسوڠن ڤنتدبيرن نݢارا اونتوق ممراڠي انچمن وابق کوۏيد-19. مله سري ڤادوک بݢيندا توروت امت ڤريهاتين ترهادڤ کݢليسهن دان کݢوسرن رعيت ايکورن درڤد ڤرکمباڠن ترکيني اين.
سهوبوڠن دڠن ايت⹁ السلطان عبد الله توروت مناصيحتي سلوروه ورݢ مليسيا اݢر برتنڠ⹁ تيدق ڤانيک دان برصبر دالم مڠهادڤي سيتواسي ترکيني.
رعيت توروت دنصيحتي اݢر تيدق ممبوات سبارڠ سڤيکولاسي يڠ بوليه منيمبولکن ککليروان دان کرسهن سرت مڠݢوݢتکن کتنترامن نݢارا اين.
برهوبوڠ دڠن کناءيقن مندادق کيس ڤوسيتيف هارين کوۏيد-19 دان کووجودن ببراڤ کلوستر باهرو يڠ برتروسن دنݢارا اين⹁ السلطان عبد الله مڠاولاڠي تيته نصيحت سري ڤادقک بݢيندا کڤد رعيت اونتوق تروس مماءينکن ڤرانن ماسيڠ٢ دان برديسيڤلين مماتوهي ڤروسيدور اوڤراسي ستاندرد دان تاتچارا عملن کبياساءن باهرو دالم ممبنتو ڤيهق برکواس ممراڠي کوۏيد-19 دمي کسلامتن ديري سرت مشراکت.
السلطان عبد الله توروت مڠاجق سلوروه رعيت مليسيا اونتوق برسام بردعاء سموݢ مليسيا سنتياس درحمتي دان دليندوڠي دري سݢالا بنتوق انچمن سرت ڤنولرن کوۏيد-19 اين داڤت دبنترس دڠن برکسن دان دأخيري دڠن سݢرا.


text:
اوليه مستيک
ڤرنهکه اندا مندڠر تنتڠ کايو تس؟ دالم کهيدوڤن مشارکت نوسنتارا, ترداڤت کڤرچاياءن تنتڠ کايو تس, سجنيس تومبوهن يڠ دأڠݢڤ ممڤوڽاءي کواس ماݢيس اونتوق منوندوقکن حيوان بواس سڤرتي هريماو.
کايو تس اتاو يڠ جوݢ دکنلي سباݢاي کايو هوجن ڤانس اين دکاتاکن ممڤوڽاءي ’کعاجيبن‘ ترسنديري. سلاءين براوڤاي اونتوق منوندوقکن حيوان, اد جوݢ يڠ مڠݢوناکنڽ سباݢاي ڤمانيس واجه دان ڤندينديڠ درڤد ݢڠݢوان مخلوق هالوس.
جک منونتون ڤرسمبهن سرکيس, کيت اکن داڤت مليهت ببراڤ ڤنجاݢ حيوان مڠݢوناکن چمتي اتاو سباتڠ کايو ڤنجڠ اونتوق مڠنداليکن حيوان سڤرتي هريماو دان ݢاجه. دکاتاکن ڤرالتن ترسبوت دڤربوات درڤد کابو تس يڠ دکاتاکن ممڤو ممبواتکن حيوان منجادي کورڠ اݢريسيف.
بوکن سهاج باتڠ اتاو داهن ڤوکوق ترسبوت يڠ ممڤوڽاءي ’کواس عجاءيب‘, ماله داءونڽ جوݢ دکاتاکن ممڤوڽاءي فوڠسي ترسنديري. اڤبيلا داءونڽ دباکر, اسڤڽ دکاتاکن ممڤو مڠهالاو عناصير جاهت درڤد مندکتي سسأورڠ.
مشارکت اورڠ اصلي جوݢ ڤرچاي کايو تس بوليه مميندهکن هوحن کتمڤت لاءين. چاراڽ اياله دڠن مموسيڠکن کايو ڤوکوق ترسبوت سباڽق تيݢ کالي. سلاءين ايت, اءير ربوسن اکرڽ ڤولا دکاتاکن براوڤاي مڠمباليکن کسݢرن بادن سرتا مڠواتکن تناݢ بطين سلاءين بوليه مراوت ڤڽاکيت اولورن دان ساکيت ڤروت.
بݢيتوله هيبتڽ ڤنڠن کايو تس دالم کهيدوڤن مشارکت دنوسنتارا اين. ڤرسوءالنڽ, سجاءوه ماناکه کايو اين ممڤو برفوڠسي سڤرتي کڤرچاياءن سستڠه اورڠ؟
برداسرکن معلومت درڤد اينستيتوت ڤڽليديقن ڤرهوتنن مليسيا (FRIM),
کايو تس يڠ جوݢ دکنلي سباݢاي کايو ڤنوندوق, هوجن ڤانس, ليمڤانس اتاو
God Mountain Stick اين مروڤاکن تومبوهن درڤد سڤيسيس Euphorbiaceae ياءيت سجنيس کايو يڠ برݢته کتيک سݢر.
کاجين منداڤتي کباڽقن کايو جنيس اين تومبوه سچارا سمولاجادي دان باڽق دتموءي دساراوق, سابه دان کاليمنتن. سلاءين کڤولاون بورنيو, کايو جنيس اين جوݢ بوليه دتموءي دهوتن سمننجوڠ مليسيا سڤرتي دڤيراق, کلنتن دان ڤهڠ. باݢايماناڤون, ڤوڤولاسي تومبوهن اين تيدق باڽق دان سوکر اونتوق منداڤتکنڽ کران اي اداله سڤيسيس يڠ دليندوڠي.
برداسرکن ڤمرهاتين, ترداڤت دوا جنيس کايو تس ياءيت کايو تس جنتن دان کايو تس بتينا. ڤربيذاءن کايو تس جنيس جنتن دان بتينا اداله دري ورنا کوليتڽ. لازيمڽ کايو تس جنتن برورنا کهيتمن ماناکالا کايو تس بتينا برورنا ڤوتيه دان چره.
کعجاءيبن کايو تس اين دکاتاکن ترلتق ڤد باءوڽ. کايو تس جنتن مميليقي باءو يڠ لبيه کورڠ سام دسموا تمڤت, نامون باءو کايو تس بتينا اداله بربيذا. کايو تس بتينا دري سابه دان ساراوق ممڤوڽاءي اروما يڠ لبيه واڠي ياءيت سماچم باءو رمڤه, ماناکالا باءو کايو تس بتينا دري سمننجوڠ اݢق بوسوق دان هنچيڠ.
باݢايماناڤون, کايو تس بتينا سمننجوڠ دکاتاکن ممڤوڽاءي خصية يڠ لبيه تيڠݢي. کباڽقن ڤاوڠ اتاو بوموه تمڤتن اکن مڠݢوناکن خصية کايو تس اين دالم بيدڠ ڤراوبتن تراديسيونل.
چارا اونتوق مڠنل کايو تس اياله دڠن ممباکر کوليت ڤوکوق کايو اين. اڤبيلا دباکر, اي اکن مڠلوارکن اسڤ برباءو واڠي سڤرتي باءو ستڠݢي. باءو اينيله يڠ دکاتاکن بوليه مڠهالاو بيناتڠ بواس اتاو حيوان بربيسا, سرتا دتاکوتي اوليه مخلوق هالوس.
دري ڤسڤيکتيف ميستيک, کأوڤاياءن کايو تس اين سوکر دبوقتيکن. تتاڤي سهيڠݢ کيني, ماسيه راماي دکالڠن مشارکت دنوسنتارا يڠ ممڤرچاياءي کايو اين ممڤوڽاءي کسقتيانڽ يڠ ترسنديري.


text:
اهلي ڤرليمن لڠکاوي⹁ تون دوکتور محضير محمد تله مڠعمومکن ڤنوبوهن ڤرتي ڤوليتيک باهروڽ⹁ ستله دڤچت درڤد ڤرتي ڤريموبي برساتو مليسيا ﴿ڤ.ڤ.ب.م.﴾ همڤير تيݢ بولن لڤس.
بلياو يڠ جوݢ مروڤکن بکس ڤردان منتري مليسيا تله مڠعمومکن سدميکيان دياياسن البخاري⹁ کوالا لومڤور تدي⹁ سلڤس خبر اڠين مڠناءي هل ترسبوت تله مڠهڠتکن بريتا دان ميديا سوسيال.
ڤرتي ترسبوت بلوم ممڤوڽاءي نام لاݢي⹁ دان نام ڤارتي اکن دعمومکن دالم ماس يڠ تردکت سلڤس مروجوق کجبتن ڤندفتر ڤرتوبوهن⹁ دان بوات ماس اين اکن دڤيمڤين اليه انقڽ⹁ داتوق سري مخريز محضير.
بلياو مڽاتکن ڤراساءن تيدق ڤواس هاتيڽ ترهدڤ ڤ.ڤ.ب.م. يڠ تله لاري درڤد توجوان اصل ڤرتي ترسبوت دتوبوه⹁ ياءيت اونتوق منجاتوهکن بکس ڤردان منتري مليسيا⹁ داتوق سري نجيب رازق⹁ مک تله منوبوهکن ساتو ڤرتي ملايو دان ڤريبومي يڠ باهرو.
والاوڤون بݢيتو⹁ تون محضير برکات ڤرتي اين جوݢ اکن ممڤرجواڠکن هق بڠس لاءين⹁ دان اکن برسيکڤ اينکلوسيف⹁ تتاڤي اي تيدق اکن مڠيکوت مان٢ ݢبوڠن ڤوليتيک سام اد ڤريکتن ناسيونل ماهوڤون ڤاکتن هارڤن.
ڤرتي باهرو ترسبت توروت دسرتاءي بکس اهلي٢ ڤ.ڤ.ب.م. ترماسوق بکس تيمبلن ڤريسيدن ڤ.ڤ.ب.م.⹁ داتوق سري مخريز محضير⁏ بکس کتوا ارمدا⹁ سيد صديق سيد عبد الرحمن⁏ اهلي ڤرليمن سيمڤڠ رڠݢم⹁ دوکتور فلسفه مزلي مليک⁏ بکس تيمبلن منتري کواڠن⹁ داتوق عمر الدين حمزه دان بکس ستياءوسها اݢوڠ ڤ.ڤ.ب.م.⹁ داتوق مرزوق يحيى.
اڤابيلا دتاڽ اڤاکه بلياو اکن منامکن ڤرتي ترسبوت⹁ تون محضير برکات بلياو اکن مميليه ساتو نام يڠ برکاءيتن دڠن نݢارا.
ڤد ايثنين لالو⹁ تون محضير يڠ جوݢ بکس ڤڠروسي ڤ.ڤ.ب.م. برکات⹁ جومله ڤرتي ڤوليتيک ين ترلالو بڽق مڽببکن نݢارا اين تيدق ستابيل⹁ دان ممبوات رعيت هيلڠ هالون تيدق تاهو ماهو کمان.
نمون⹁ منوروت بلياو⹁ بلياو تيدق برنية اونتوق ممبنتوق ساتو لاݢي ڤرتي ملايو کران ماهو ممچه-بلهکن اورڠ⹁ کران سوده اد ڤرتي٢ لاءين سڤرتي امنو دان ڤاس⹁ تتاڤي ماهو ممبوا سماڠت دان ڤرجواڠن اصل ڤ.ڤ.ب.م. ياءيت اونتوق منجاتوهکن داتوق سري نجيب.